DAP pujuk rakyat Sarawak pula setelah UMNO setuju bersekongkol

Setelah UMNO memberi sokongan tidak berbelah-bahagi kepadanya untuk turut bersama dalam kerajaan baharu, DAP hari ini memohon maaf secara terbuka kepada rakyat Sarawak, jika ada kenyataan menyinggung perasaan yang dibuat sebelum ini.

Permohonan maaf itu dibuat dalam usaha memujuk Gabungan Parti Sarawak (GPS) menyokong Kerajaan Persekutuan yang bakal DAP dan UMNO menerusi Pakatan Harapan (PH) pimpinan Anwar Ibrahim.

Dalam kenyataannya hari ini, Setiausaha Agung DAP berkata beliau telah bertemu Premier Sarawak Abang Abdul Rahman Zohri Abang Openg di Kuching.

Katanya beliau telah mengadakan perbincangan yang mesra dengan Premier Sarawak dan berharap satu persefahaman baharu dapat dibuka.

“Kami telah mengadakan perbincangan secara mesra. Saya telah memaklumkan kepada YAB Premier bahawa sekiranya terdapat apa-apa kenyataan yang pernah dibuat oleh mana-mana pemimpin DAP yang menyinggung perasaan kerajaan dan rakyat Sarawak, saya mewakili pihak DAP untuk memohon maaf secara terbuka,” katanya.

Malam tadi, Majlis Tertinggi (MT) UMNO membuat keputusan sebulat suara mereka akan bersama Pakatan Harapan (PH) – yang turut dianggotai DAP -menubuhkan Kerajaan Persekutuan.

Keputusan itu dibuat dalam mesyuarat MT dipengerusikan Presiden UMNO Zahid Hamidi, yang tamat kira-kira jam 1.15 pagi ini (24 November 2022) dan menyaksikan kegembiraan dikalangan ahli parti itu apabila dapat duduk bersama DAP dan bertuankan kepada Anwar.

Setiausaha Agung UMNO Ahmad Maslan dalam kenyataan yang dikeluarkan selepas mesyuarat itu berkata MT telah mengambil maklum dan memperhalusi segala butiran perbincangan dengan PH dan Perikatan Nasional (PN).

“MKT secara sebulat suara memutuskan untuk menyokong dan menjunjung titah Ke Bawah Duli Yang Maha Mulia Seri Paduka Baginda Yang di-Pertuan Agong supaya Barisan Nasional menyokong dan mengambil bahagian dalam Kerajaan Perpaduan yang bukan diterajui oleh Perikatan Nasional (PN) bagi memastikan sebuah Kerajaan yang stabil dan makmur dapat dibentuk,” katanya.


Mangsa banjir di Johor naik 222 orang, banyak kampung Parlimen Mat Maslan terjejas

Jumlah mangsa banjir kilat di dua daerah di Johor meningkat kepada 222 orang setakat 4 petang ini, berbanding 194 orang pagi tadi.

Beberapa kampung yang berada dalam kawasan Parlimen Setiausaha Agung UMNO, Datuk Seri Ahmad Maslan dilaporkan terjejas teruk akibat bencana banjir yang melanda sejak semalam ekoran hujan lebat.

Jawatankuasa Pengurusan Bencana Daerah (JPBD) dalam kenyataannya memaklumkan, sebuah pusat pemindahan sementara (PPS) dibuka di Batu Pahat iaitu Sekolah Kebangsaan (SK) Sungai Suloh yang menempatkan 97 mangsa daripada 21 keluarga, menurut laporan Bernama.

JPBD bagaimanapun memaklumkan sebuah PPS di Pontian telah ditutup, berikutan kesemua mangsa yang ditempatkan di Sekolah Agama Kayu Ara Pasong telah dibenarkan pulang ke kediaman masing-masing, berikutan banjir mulai surut.

“Jumlah itu menjadikan keseluruhan sebanyak empat PPS masih beroperasi setakat ini.

“Dua PPS di Batu Pahat adalah Sekolah Agama Seri Bengkal dan SK Peserai, manakala di daerah Pontian iaitu Pusat Kokurikulum Johor, Sungai Tempayan, masih dibuka sejak semalam,” menurut kenyataan jawatankuasa itu.

Menurut JPBD, sebanyak tujuh kawasan di Johor dilaporkan masih terjejas akibat banjir kilat berikutan hujan lebat bermula pada 6.30 pagi, semalam.

Antara kawasan terjejas ialah Kampung Seri Bengkal; Kampung Bintang Peserai; Kampung Dalam; Kampung Sungai Suloh; Kampung Sungai Suloh Besar dan Kampung Patah Pedang di Batu Pahat serta Kampung Sungai Mulih, Pekan Nenas di Pontian.


Kematian pertama akibat cacar monyet di Eropah

Sepanyol melaporkan kematian pertama berkaitan cacar monyet pada Jumaat (29 Julai), dalam apa yang dianggap sebagai kematian pertama di Eropah akibat penyakit itu dan kedua di luar Afrika.

Brazil sebelum ini melaporkan ada hari sama kematian pertama berkaitan cacar monyet di luar benua Afrika dalam gelombang jangkitan semasa.

Menurut laporan Pertubuhan Kesihatan Sedunia (WHO) dari 22 Julai, hanya lima kematian telah dilaporkan di seluruh dunia, semuanya di rantau Afrika.

WHO Sabtu lalu mengisytiharkan wabak yang merebak pantas itu sebagai kecemasan kesihatan global, tahap amaran tertingginya.

Dalam laporan terbarunya, Kementerian Kesihatan Sepanyol berkata 4,298 kes cacar monyet telah disahkan di negara itu.

Daripada 3,750 pesakit yang mendapat maklumat mengenainya, Sepanyol berkata 120 telah dimasukkan ke hospital – menyumbang 3.2 peratus – dan seorang telah meninggal dunia.

Jurucakap Kementerian Kesihatan enggan memberikan butiran lanjut mengenai si mati. – Agensi


Kes Bella: Siti Bainun kena penjara 12 tahun

Mahkamah menjatuhkan hukuman penjara 12 tahun dan perintah khidmat masyarakat selama 200 jam terhadap Siti Bainun Ahd Razali selepas didapati bersalah atas dua pertuduhan mengabai serta menganiaya seorang remaja sindrom Down dikenali Bella, dua tahun lalu.

Dalam keputusan diumum Mahkamah Sesyen Kuala Lumpur hari ini, pasukan pembelaan Siti Bainun gagal menimbulkan keraguan munasabah terhadap kes pendakwaan.

Hakim Mahkamah Sesyen, Izralizam Sanusi bagaimanapun memberi peluang kepada peguam bela Siti Bainun, Mohammad Farhan Maaruf, untuk merayu sebelum mahkamah menjatuhkan hukuman terhadap tertuduh.

Siti Bainun didakwa mengabai dan menganiaya remaja perempuan sindrom Down berusia 13 tahun dikenali Bella hingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Pada 9 Mac lalu, pihak pembelaan menutup kes selepas mengemukakan lapan saksi dengan Siti Bainun sebagai saksi pembelaan pertama memberi keterangan pada prosiding bermula 26 Januari lalu.

Saksi lain memberi keterangan ialah pensyarah kanan bidang psikologi perkembangan kanak-kanak dan remaja berkeperluan khas Universiti Kebangsaan Malaysia (UKM), Dr Abdul Rahman Ahmad Badayai serta pegawai penemubual Pusat Temuduga Kanak-Kanak (CIC), Sarjan Siti Nur Balqes Abdul Rahim dan Nor Aidil Farhab Johaizad.

Siti Bainun, 31, sepatutnya memberi keterangan membela diri pada 16 Januari lalu, namun prosiding ditangguhkan berikutan tiga peguamnya iaitu Nur’Aminahtul Mardiah Md Nor, Mohammad Farhan Maarof dan Nur Ellena Mohamed Razif menarik diri daripada mewakilinya.

Prosiding membela diri itu bersambung keesokannya, namun dua lagi peguamnya iaitu Nurul Hafidzah Hassan dan Asiah Abd Jalil turut membuat keputusan menarik diri daripada mewakili Siti Bainun sekali gus menjadikan tertuduh tidak mempunyai peguam.

Pada 24 November 2022, mahkamah memerintahkan Siti Bainun membela diri atas dua pertuduhan selepas mendapati pihak pendakwaan berjaya membuktikan kes prima facie terhadapnya.

Siti Bainun didakwa mengabai dan menganiaya remaja perempuan sindrom Down remaja perempuan sindrom Down berusia 13 tahun itu hingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.


Calon profesional, muda jadi taruhan PN di Hulu Bernam

Calon profesional dan muda menjadi taruhan Perikatan Nasional (PN) di kerusi Dewan Undangan Negeri (DUN) Hulu Bernam pada pilihan raya negeri (PRN) kali ini.

Mui’zzuddeen Mahyuddin, 35 atau lebih dikenali dengan panggilan Muiz merupakan seorang jurutera automotif yang memiliki Ijazah Sarjana Muda Kejuruteraan Mdkanikal dari Universiti Tenaga Nasional (Uniten).

Calon PN ini juga merupakan Ahli Jawatankuasa PAS Hulu Selangor.

“Moga dengan nikmat ilmu, kepakaran dan kesihatan yang dipinjam buat saya dan sahabat-sahabat lain oleh ALLAH SWT, dapat memberi sinar baharu bagi DUN yang kami tandingi mewakili PN Selangor,” katanya, lapor Sinar Harian.

Dalam PRN kali ini, Muiz akan berdepan dengan calon PH dari Amanah, Mohd Amran Mohd Sakir.

Sebelum ini, kerusi itu disandang Barisan Nasional (BN) selama dua penggal sebelum ia kini diserahkan kepada Amanah.

Pada PRU-14 lalu, penyandangnya, Datuk Rosni Sohar menewaskan calon PKR, Amran Sakir dan calon PAS, Salleh Ri dengan majoriti 20 undi.


Jemaah umrah boleh kuarantin di kemudahan kerajaan jika mahu

Kerajaan memberi pilihan kepada jemaah umrah untuk memilih sama ada menjalani kuarantin di kemudahan di bawah seliaan kerajaan atau swasta, kata Menteri di Jabatan Perdana Menteri (Tugas-Tugas Khas), Datuk Dr Abd Latiff Ahmad.

Menurutnya bagi penempatan kuarantin diuruskan kerajaan, individu dalam pemantauan (PUS) iaitu jemaah yang negatif ujian saringan Covid-19 oleh Kementerian Kesihatan (KKM) akan ditempatkan di hotel atau pusat latihan awam.

“Ia bergantung kepada ketersediaan bilik pada hari ketibaan. Bagi pilihan ini, kos urusan kuarantin ditanggung oleh kerajaan termasuk makan, minum dan pengangkutan dari lapangan terbang.

“Tempoh kuarantin adalah seperti yang ditetapkan KKM,” katanya sambil menjelaskan mereka mempunyai pilihan sama ada berurusan terus dengan pihak swasta dengan merujuk senarai hotel disediakan Agensi Pengurusan Bencana Negara (NADMA).

Abdul Latif mengakui ramai jemaah umrah merungut berhubung kos tambahan dan berkemungkinan tidak selesa apabila diarah menjalani kuarantin.

Sabtu lalu, Menteri Kesihatan, Khairy Jamaluddin, mengumumkan penangguhan sementara kebenaran umrah, berkuat kuasa 8 Januari ini susulan kebimbangan penularan varian Omicron.

Selain tiket penerbangan perjalanan umrah yang baharu ditangguhkan berkuat kuasa 1 Januari, semua jemaah diarah menjalani kuarantin wajib di stesen atau hotel dikenal pasti oleh NADMA bermula semalam.

Semalam, media melaporkan rungutan jemaah umrah yang pulang ke tanah air apabila mendakwa dikenakan kos penginapan menjangkau RM250 semalam dan tambang pengangkutan dari lapangan terbang ke stesen kuarantin.

Turut dibangkitkan ialah isu jemaah umrah tidak mempunyai pilihan hotel, sebaliknya terpaksa akur dengan senarai penginapan ditentukan pengurusan NADMA.

Dr Abd Latiff berkata, pihaknya mempunyai senarai pusat kuarantin untuk jemaah umrah sebaik mereka tiba di tanah air.

Berdasarkan senarai berkenaan, 10 hotel dikhaskan untuk stesen kuarantin jemaah di Kuala Lumpur, manakala lapan di Selangor.

Hotel di Kuala Lumpur ialah Hotel Royal; Hotel Swiss Garden, Bukit Bintang; Hotel IBIS, Pusat Konvensyen Kuala Lumpur (KLCC); Hotel Furama, Bukit Bintang; Hotel Mercure, Kuala Lumpur Shaw Parade; IBIS Style KL Fraser Business Park; Hotel AnCasa; Hotel Cosmo; Hotel KIP dan Hotel Arena Star.

Penginapan hotel di Selangor ialah Hotel Sama-Sama; Hotel Grand Dorsett, Subang; Hotel Crystal Crown, Petaling Jaya; Hotel Sunway Clio; Hotel Hilton Garden Inn, Puchong; Hotel Oriental Cyrstal; Hotel SUmmit, USJ dan Hotel Pegasus, Shah Alam.

Pusat kuarantin di institut latihan awam pula merangkumi Akademi Kepimpinan Pendidikan Tinggi (AKEPT); Institut Aminuddin Baki (IAB) Nilai; Institut Latihan Islam Malaysia (ILIM) Bangi; Institut Semarak FELDA (ISEF) Bangi; Institut Latihan Kehakiman dan Perundangan (ILKAP) Bangi; Pusat Latihan Polis (PULAPOL) Kuala Lumpur dan QS Hotel.


Parti abang Ismail Sabri sertai PBM diketuai Zuraida

Parti Kuasa Rakyat yang dipimpin abang kepada Perdana Menteri Datuk Seri Ismail Sabri Yaakob, Kamarazaman, hari ini (28 Ogos 2022), mengumumkan untuk menyertai Parti Bangsa Malaysia (PBM).

Kamarazaman yang juga presiden penaja parti itu berkata keputusan berkenaan dibuat kerana kedua-dua parti itu mempunyai asas perjuangan yang sama.

Bagaimanapun katanya, Parti Kuasa Rakyat belum dibubarkan dan perkara itu hanya akan diputuskan pada mesyuarat agung tahunan PBM pada 1 Oktober depan.

Sehubungan itu, beliau mencadangkan supaya dua parti berkenaan menggunakan nama baharu iaitu “Parti Kuasa Rakyat Bangsa Malaysia”.

“Parti Kuasa Rakyat adalah mesra BN (Barisan Nasional) dan kerajaan campuran hari ini… kita lihat PBM mempunyai asas yang sama dan atas persamaan ini, kepimpinan Parti Kuasa Rakyat memilih untuk bersama PBM.

“Dengan menggabungkan tenaga-tenaga Ahli Parlimen sedia ada dalam PBM dan yang telah bersedia untuk bersama PBM juga, ini merupakan satu kekuatan baru dan mungkin dilihat sebagai kuasa besar dalam politik nasional,” katanya pada sidang media hari ini.

Kamarazaman melancarkan parti berbilang kaum itu pada 10 Oktober tahun lalu, yang antara lain akan memperjuangkan pelajaran percuma, kesihatan percuma, rumah percuma dan peluang pekerjaan terutama kepada golongan B40 dan M40.

Untuk rekod, PBM kini mempunyai empat Ahli Parlimen iaitu Larry Sng (Julau); Datuk Zuraida Kamaruddin (Ampang); Steven Choong (Tebrau); dan terbaharu ialah Datuk Muhammadin Ketapi (Lahad Datu).

Sementara itu Larry yang juga Presiden PBM menyambut baik hasrat Parti Kuasa Rakyat bergabung dengannya yang disifatkan sebagai satu lagi perkembangan baharu politik tanah air.

“Perbincangan berkaitan perkongsian kuasa dengan Parti Kuasa Rakyat akan dibuat pada mesyuarat agung tahunan pada Okt nanti. Ketika itu, kita akan buat keputusan serta meminda beberapa perlembagaan termasuk memberi autonomi sepenuhnya kepada Sabah dan Sarawak,” katanya pada sidang media sama.

Dalam pada itu, Larry berkata, PBM juga telah memutuskan akan mempertahankan semua kerusi yang disandang wakil rakyat mereka sama ada bagi kerusi Parlimen atau DUN.

Beliau berkata, jumlah ahli Parlimen PBM juga mungkin bertambah dengan kemasukan beberapa lagi yang akan diumumkan pada 30 Ogos depan di Kuala Lumpur.

“Setakat ini kita ada (Ahli Parlimen) Ampang, Tebrau, Julau dan yang terbaharu, Lahad Datu tapi mungkin akan ada dua tiga lagi yang kita akan umumkan pada 30 Ogos nanti,” katanya.

Terdahulu, Muhammadin mengumumkan menyertai PBM – kali ketiga melompat parti setelah memenangi Parlimen Lahad Datu atas tiket Warisan pada Pilihan Raya Umum Ke-14 lalu, sebelum melompat ke Bersatu.


Tidak adil tuduh kerajaan gagal tangani Covid-19, pulih ekonomi

Menteri Kewangan, Tengku Datuk Seri Zafrul Tengku Abdul Aziz berkata adalah tidak adil untuk mengatakan Malaysia gagal menangani Covid-19 dan memulihkan ekonomi negara tatkala pandemik berlanjutan.

Beliau malah yakin rakyat Malaysia mampu berdepan situasi mencabar dan bangkit semula sebagaimana yang dilakukan dalam banyak krisis sebelum ini.

“Kegagalan bukan pilihan bagi Malaysia dalam menangani COVID-19 dan memulihkan ekonomi. Malah, dakwaan Malaysia negara gagal adalah penilaian yang tidak adil, memandangkan kejayaan kerajaan dalam meningkatkan kadar vaksinasi, yang menjadi kunci kepada pemulihan,” katanya.

Menulis di dalam New Straits Times hari ini beliau menjelaskan tidak ada penyelesaian yang sempurna untuk membolehkan negara keluar daripada tekanan dan menghalang sekatan pergerakan sekali untuk semua.

Namun, katanya, kerajaan yakin strategi yang disusun dalam Pelan Pemulihan Negara (PPN) bukan saja menjadi cahaya di hujung terowong, tetapi juga cahaya yang akan membimbing negara keluar dari terowong.

“Kegagalan bukanlah pilihan. Insya-Allah, rakyat Malaysia akan mengatasi krisis ini bersama-sama dan hari yang lebih baik menuju ke depan,” katanya yang juga Menteri Penyelaras PPN.

Tengku Zafrul berkata, Malaysia, seperti banyak negara Asia Tenggara lain berdepan peningkatan jangkitan Covid-19 didorong sebahagiannya oleh varian baharu yang menular dengan pantas dan membawa maut.

Beliau berkata, baru-baru ini, kadar vaksinasi secara konsisten melepasi 300,000 dos setiap hari, malah Penjejak Vaksin Covid-19 Bloomberg menunjukkan dengan jelas bagaimana kadar vaksinasi Malaysia telah meningkat secara pantas, dengan kini hanya memerlukan lima bulan untuk mengimunisasi 75 peratus penduduknya berbanding anggaran 4.5 tahun yang dibuat pada April.

Katanya, setakat ini, 3.1 juta orang atau lebih 10 peratus penduduk dewasa Malaysia diberi vaksin sepenuhnya, malah mengikut laman web World In Data Covid, Malaysia kini adalah antara negara tertinggi di dunia dari segi suntikan harian yang diberikan kepada setiap 100 orang dalam populasi, mengatasi negara seperti China, Britain, Perancis dan Jerman pada 10 Julai.

“Kini bekalan yang mencukupi akhirnya sampai di negara ini, kita melakukan semua usaha sebaik mungkin dan bekerjasama dengan Kerajaan Negeri, sektor swasta dan masyarakat awam untuk vaksinasi secara besar-besaran,” katanya.

Tengku Zafrul berkata, walaupun terdapat banyak perubahan dan ketidakpastian yang berterusan, termasuk landskap politik yang mencabar sejak bermulanya pandemik, kerajaan telah melakukan yang terbaik dan akan terus melindungi nyawa dan kehidupan rakyat.


[KEMAS KINI] Sagu hati sukarelawan kesihatan naik RM100 sehari: PM

Kerajaan bersetuju menaikkan elaun sagu hati kepada sukarelawan kesihatan yang terbabit dalam proses vaksinasi dan pengurusan Covid-19 daripada RM50 kepada RM100 sehari.

Bercakap pada sidang media selepas meninjau Pusat Penberian Vaksin (PPV) di Dewan Muafakat Bukit Gambir, Tangkak, Johor hari ini, Perdana Menteri Tan Sri Muhyiddin Yassin berkata kenaikan itu akan bermula bulan ini.

Beliau berkata seramai 19,000 sukarelawan kesihatan dijangka menerima manfaat sagu hati itu.

Perdana Menteri berkata keputusan menaikkan sagu hati itu memberi implikasi kewangan tambahan kepada kerajaan berjumlah RM180 juta.

“Hari ini saya mengumumkan kerajaan bersetuju bayaran sagu hati kepada sukarelawan kesihatan ditingkatkan daripada RM50 sehari kepada RM100 sehari. Ia membabitkan sukarelawan yang bertugas melebihi 12 jam sehari bermula bulan ini.

“Selain itu, bayaran sagu hati ini turut diperluaskan kepada sukarelawan kesihatan yang bertugas di lapangan, selain dari Pusat Pemberian Vaksin (PPV) seperti di Pusat Kuarantin dan Rawatan Covid-19 Risiko Rendah (PKRC),” katanya.

Mengenai program imunisasi Covid-19, Perdana Menteri memaklumkan kerajaan sudah membuat pembayaran pembelian bagi menampung keperluan kepada rakyat, tetapi bekalan masih belum diterima.

Sehubungan itu, katanya, Menteri Penyelaras Program Imunisasi Covid-19 Kebangsaan (PICK), Khairy Jamaluddin dan Menteri Kesihatan, Datuk Seri Dr Adham Baba, sudah diarah supaya meminta pembekal menghantar segera bekalan vaksin itu.

Katanya, langkah itu perlu kerana beliau sudah meninjau beberapa PPV yang sudah dibuka dan diuruskan dengan baik, namun menghadapi masalah bekalan vaksin tidak mencukupi serta perlu ditambah.

“Beberapa PPV juga bersedia meningkatkan kapasiti pemberian vaksin, namun tidak dapat berbuat demikian kerana jumlah vaksin tidak cukup.

“Kerajaan sudah beli dan bayar, namun bekalan vaksin ditempah itu belum sampai, malah seluruh dunia sekarang juga perlukan vaksin,” katanya.


53 kematian semalam, kes aktif di Lembah Klang terus melonjak

Jumlah kes aktif Covid-19 di Lembah Klang dalam tempoh 24 jam semalam (15 November 2021), meningkat lagi kepada 20,703 kes berbanding 20,436 yang dicatat pada Ahad, lapor Kementerian Kesihatan Malaysia (KKM).

Kuala Lumpur merekodkan 3,959 kes aktif naik tujuh kes berbanding Ahad, manakala Putrajaya mencatat 690 kes aktif berbanding 676 pada Ahad.

Peningkatan ketara direkodkan di Selangor apabila mencatat 16,054 kes aktif, naik 246 kes daripada 15,808 pada Ahad.

Daripada jumlah itu, 13,439 pesakit Covid-19 di Selangor menjalani kuarantin di rumah; 1,407 ditempatkan di PKRC; 1,119 dimasukkan ke hospital; dan 89 pesakit dirawat di unit rawatan rapi (ICU) dengan 51 daripadanya memerlukan alat bantuan pernafasan.

Sehingga semalam, Selangor mencatat 731,410 kes positif, sementara 707,162 daripadanya telah sembuh. Negeri itu turut merekodkan 9,693 kematian termasuk 2,063 pesakit yang meninggal dunia sebelum mendapat rawatan perubatan atau kes ‘brought in death’ (BID).

Keseluruhannya jumlah kes aktif di Malaysia sehingga semalam meningkat sebanyak 539 kes menjadi 65,956 dengan 51,619 pesakit menjalani kuarantin di rumah; 8,035 ditempatkan di PKRC; 5,776 dimasukkan ke hospital; dan 526 pesakit dimasukkan ke ICU, termasuk 250 yang memerlukan alat bantuan pernafasan.

Sejak awal tahun lalu hingga semalam, negara merekodkan 2,545,854 kes positif dengan 2,455,767 pesakit disahkan sembuh.

Sementara itu, seramai 53 pesakit meninggal dunia dalam tempoh 24 jam semalam menjadikan keseluruhannya 29,729 kes kematian dilaporkan akibat komplikasi Covid-19.

Jumlah itu termasuk 11 pesakit BID, menjadikan keseluruhannya 6,017 kes BID dilaporkan sejak awal tahun lalu hingga semalam.

Daripada jumlah pesakit yang meninggal dunia semalam, Sarawak kembali merekodkan angka tertinggi sebanyak 12 kematian; diikuti Terengganu (sembilan); Sabah (lapan) masing-masing lima di Johor dan Selangor.

Kelantan pula merekodkan empat kematian diikuti masing-masing tiga di Kedah dan Pahang; Negeri Sembilan (dua); dan masing-masing satu di Perak dan Perlis.

Tiada kes kematian dilaporkan di Melaka, Pulau Pinang, Kuala Lumpur, Labuan dan Putrajaya.


Rogol: Polis tahan pemain bola sepak

Polis Kelantan mengesahkan seorang pemain bola sepak liga tanah air bagi membantu siasatan susulan laporan yang dibuat oleh remaja berusia 18 tahun yang didakwa dirogol suspek.

Pemangku Ketua Polis Kelantan Datuk Muhammad Zaki Harun mengesahkan pihaknya menahan pemain bola sepak itu pada jam 10 malam, 29 Mei lepas di Jalan Pantai Cahaya Bulan, Kota Bharu.

“Saya mengesahkan penahanan dibuat selepas polis menerima laporan yang dibuat mangsa” katanya kepada pemberita selepas Majlis Cinta dan Air mata peringkat Zon Kelantan – Terengganu petang tadi.

Memetik laporan media hari ini, suspek berusia 28 tahun serta mempunyai isteri dan dua anak manakala mangsa merupakan seorang jurujual kain dan tudung.

Suspek didakwa merogol mangsa di rumahnya di Jalan Pantai Cahaya Bulan, PCB di sini sekitar jam 12.30 tengah hari 29 Mei lepas.

“Mangsa mendakwa didatangi suspek yang tiba-tiba menolaknya dari belakang sebelum mengheretnya ke katil dalam bilik tidur.

“Dia (mangsa) cuba melawan dan menjerit namun ketika kejadian tiada ahli keluarga dan dia yang tidak berdaya akhirnya dirogol suspek,” katanya.

Beliau berkata, mangsa sudah mendapatkan rawatan di Hospital Raja Perempuan Zainab II (HRPZ II) dan menjalani pemeriksaan kesihatan.

Menurut Muhammad Zaki lagi, hasil pemeriksaan mendapati berlaku kesan koyakan baharu pada hymen (selaput dara) mangsa.

Hasil siasatan dan rakaman percakapan yang dijalankan mendapati mangsa mengenali suspek yang juga pelanggan tetap kedai makan milik emaknya.

Katanya, mangsa juga mendakwa pernah menerima gambar dan mesej berbaur lucah melalui aplikasi WhatsApp daripada suspek tahun lalu ketika masih bersekolah.

“Polis turut merampas baju dan seluar digunakan suspek semasa kejadian jenayah itu dilakukan.

“Suspek direman selama empat hari bermula semalam sehingga 2 Jun dan kes disiasat mengikut Seksyen 376 Kanun Keseksaan (KK),” katanya.


Neelofa, suami mohon maaf langgar SOP PKP

Selepas selesai memberi keterangan kepada polis, selebriti terkenal Noor Neelofa Mohd Noor memohon maaf secara terbuka kerana melanggar prosedur standard operasi (SOP) Perintah Kawalan Pergerakan (PKP).

“Saya seikhlas hati memohon maaf atas kesalahan SOP, dalam pengetahuan saya atau di luar pengetahuan saya tentang dua isu ini,” katanya melalui rakaman video yang diedarkan kepada media pada Jumaat.

Selain melanggar SOP ketika majlis pernikahannya dengan Muhammad Haris Mohd Ismail atau PU Riz pada 27 Mac lalu, Neelofa juga berkunjung ke Pulau Langkawi bersama suaminya, konon atas alasan kerja.

Kedua-duanya mengemukakan permohonan maaf selepas selesai memberi keterangan kepada pihak berkuasa berhubung isu yang hangat diperdebatkan oleh netizen sejak beberapa minggu lalu.

Pada masa sama, Neelofa berkata, dia dan suaminya akan menerima dengan hati terbuka segala keputusan dan tindakan daripada pihak berkuasa.


Kadar pengangguran masih tinggi walaupun turun pada 2022

Kadar pengangguran sebelum pandemik Covid-19 hanya pada 3.2 peratus dan kadar sama masih belum dicapai setakat ini.

Bagaimanapun, tren kadar pengangguran mencatat penurunan daripada 4.9 peratus pada Januari 2021 kepada 3.9 peratus pada Mei 2022 dan ia masih jauh lagi tinggi jika dibandingkan dengan situasi sebelum pandemik berlaku.

Menteri Sumber Manusia, Datuk Seri M. Saravanan berkata, pelbagai pendekatan telah dibuat bagi menempatkan mereka yang menganggur dalam bidang pekerjaan termasuk Program Jamin Kerja-Insentif Penggajian.

“Sehingga 29 Julai 2022 sebanyak 120,237 pencari kerja telah berjaya ditempatkan melalui pelbagai aktiviti yang dilaksanakan oleh Kementerian melalui Pertubuhan Keselamatan Sosial (Perkeso).

“Sebagai kesinambungan kejayaan Program Perantisan pada 2021, Jamin Kerja-Insentif Penggajian telah meneruskan program ini dengan pemberian insentif RM900 sebulan untuk tempoh enam bulan kepada majikan yang menggajikan golongan perantis lepasan sekolah dan graduan berusia 18 hingga 30 tahun dalam jawatan eksekutif.

“Golongan perantis ini perlu ditawarkan kontrak enam bulan dengan bayaran gaji pemula berjumlah RM1,500,” katanya di Dewan Rakyat hari ini.

Terdahulu, Ahli Parlimen Pasir Gudang Hassan Abdul Karim meminta kementerian menyatakan apakah langkah-langkah yang telah diambil untuk menyediakan peluang-peluang pekerjaan kepada 671,000 penganggur.

Mengulas lanjut, Saravanan berkata, kesan daripada itu, seramai 5,932 orang memperoleh manfaat daripada program berkenaan.

Selain itu, menteri turut menjelaskan yang kerajaan turut meluaskan program Sistem Insurans Pekerjaan-Elaun Mencari Pekerjaan Plus kepada golongan bukan pencarum bagi membantu mereka dalam usaha mendapatkan pekerjaan baharu.

“Setakat 29 Julai 2022, seramai 1,487 pencari kerja telah diluluskan permohonannya bagi program ini,” jelasnya.


Pembangkang tak peduli urus Covid-19, banyak cakap politik di Parlimen

Blok pembangkang hanya lebih minat berbicara mengenai soal kuasa dan politik berbanding membincangkan permasalahan Covid-19 serta kesusahan rakyat, kata Tan Sri Annuar Musa.

Ahli Parlimen Ketereh itu membidas sikap pemimpin pembangkang yang terserlah semasa sidang Parlimen baru-baru ini apabila lebih berminat mengasak soal politik dan mahu mengugat kedudukan kerajaan dengan pelbagai cara.

“Namun apabila parlimen bersidang, mereka langsung tidak peduli, malah tidak pun berminat berbincang bagaimana isu Covid-19 diuruskan, dan bagaimana ekonomi patut dipulihkan.

“Langsung tidak ada usaha ke arah itu. yang mereka asak adalah soal politik dan menggugat kedudukan kerajaan,” katanya dalam satu kenyataan.

Lebih malang lagi menurut Annuar apabila kemunculan kes jangkitan Covid-19 di Parlimen baru-baru ini yang dibimbangi akan menular, malah sudah 70 orang sudah dikesan positif setakat ini sejak seminggu sidang berjalan.

“Dalam tempoh seminggu sahaja, dari hari persiapan persidangan parlimen sehingga 30 Julai, sudah 70 kes disahkan positif di parlimen.

“Entah berapa ramai kontak rapat mereka ini? Entah berapa ramai lagi bakal positif Covid-19 beberapa hari lagi?” ujarnya.

Bagaimanapun, pembangkang nampaknya seakan kebal Covid-19 dan tidak menghiraukan keselamatan orang lain dan mahu meneruskan sidang Parlimen demi kerakusan untuk merampas kuasa semata-mata.

“Berapa ramai yang telah pulang ke kawasan masing-masing di seluruh negara dengan membawa virus Covid-19 ini?

“Mereka hanya peduli bagaimana kerajaan boleh dijatuhkan dan bagaimana mereka boleh merampas kuasa dan jawatan perdana menteri,” katanya.

Lebih menghairankan, kali ini pembangkang cuba mengheret Yang di-Pertuan Agong dalam permainan politik mereka dan ia terbukti apabila beberapa kali nama Baginda dibangkitkan demi cita-cita politik mereka.

“Pembangkang kelihatan begitu ghairah mahu mengheret Kebawah Duli Yang Maha Mulia Seri Paduka Baginda Yang Di-Pertuan Agong Sultan Abdullah Sultan Ahmad Shah ke dalam game plan mereka. Mereka merasakan ‘ini kali lah’.

“Berkali-kali nama YDPA digunakan dalam hujah mereka di parlimen, walaupun ia jelas tidak dibenarkan di bawah standing order parlimen,” katanya lagi.

Tegasnya, kerajaan Perikatan Nasional yang dipimpin Perdana Menteri Tan Sri Muhyiddin Yassin masih memiliki majoriti dan pembangkang sebaliknya cuba memberi gambaran kononnya kerajaan sudah tidak lagi mempunyai sokongan yang kukuh.

“Sebenarnya, negara kita tidak pun menghadapi krisis, kerajaan kekal stabil, jauh sama sekali dari krisis Perlembagaan.

“Malah negara juga tidak menghadapi krisis kepercayaan. Pastinya setakat ini, tiada seorang pun boleh menyatakan dia mempunyai sokongan majoriti kecuali Perdana Menteri,” katanya.


Kes harian di sembilan negeri naik

Sembilan negeri hari ini mencatat peningkatan kes harian dalam tempoh 24 jam hingga 12 tengah hari tadi, dengan Selangor kekal merekodkan angka tertinggi berbanding negeri-negeri lain.

Berdasarkan statistik dikeluarkan Jabatan Kesihatan Negeri-Negeri malam ini, Selangor merekodkan 1,563 jangkitan baharu berbanding 1,424 kes semalam, menjadikan kumulatif positif di negeri itu meningkat kepada 819,960 kes.

Daripada jumlah itu, 792,598 pesakit telah sembuh, 10,059 kematian dan 15,740 kes masih aktif, dengan 14,701 pesakit menjalani kuarantin di rumah dan 271 lagi ditempatkan di PKRC.

Pada masa sama seramai 645 pesakit lagi dimasukkan ke hospital dan 23 lagi dirawat di unit rawatan rapi (ICU), dengan 12 daripadanya memerlukan alat bantuan pernafasan.

Sehingga semalam, seramai 4,788,589 atau 94.6 peratus populasi di Selangor telah lengkap divaksinasi, manakala 4,853,466 lagi menerima sekurang-kurangnya satu dos, dan 3,062,381 atau 54.6 peratus menerima dos penggalak.

Sementara itu, jangkitan baharu di Johor turun di bawah 1,000 apabila mencatat 932 kes hari ini, berbanding 1,084 semalam.

Sabah turut merekodkan peningkatan jangkitan harian apabila mencatat 476 kes hari ini berbanding 446 semalam, diikuti Pahang (330 kes baharu, 274 semalam); dan Melaka (301 kes baharu, 230 semalam).

Perak pula merekodkan peningkatan jangkitan apabila mencatat 218 kes baharu berbanding 172 semalam, diikuti Terengganu (100 kes baharu, 95 semalam); Putrajaya (44 kes baharu, 23 semalam); Perlis (32 kes baharu, 20 semalam); dan Labuan (lima kes baharu, satu semalam).

Sehingga hari ini, negara merekodkan 2,882,060 kumulatif kes positif dengan 2,789,951 pesakit telah sembuh, 31,992 kes kematian dan 60,117 kes masih aktif.

Daripada jumlah kes aktif itu, seramai 52,639 pesakit menjalani kuarantin di rumah; PKRC (4,212); hospital (3,154); dan 112 pesakit dirawat di unit rawatan rapi, dengan 54 daripadanya memerlukan alat bantuan pernafasan.


Kontroversi pendedahan PASleak, PM kata tak pasti dokumen itu betul atau tidak

Susulan pendedahan kontroversi dibuat PASleak yang melibatkan beberapa pemimpin kanan UMNO bersama Perikatan Nasional (PN), Datuk Seri Ismail Sabri Yaakob akhirnya tampil membuat penjelasan berhubung isu tersebut.

Perdana Menteri (PM) bagaimanapun berkata pendedahan dibuat oleh PASleak itu belum tentu kesahihannya memandangkan ia belum tentu betul atau tidak, ia selepas UMNO mendesak nama-nama pemimpinnya yang terdapat dalam dokumen itu supaya tampil membuat penjelasan.

“Kita pun tidak tahu sama ada dokumen itu betul ke tidak betul,” kata Ismail Sabri dipetik laporan media.

Dokumen PASleaks itu mengandungi dakwaan ringkasan pertemuan dikatakan antara Naib Presiden PAS Datuk Seri Ahmad Samsuri Mokhtar dan seorang lagi pemimpin parti dengan tokoh politik lain antara 24 Mac dan 7 April.

Sejak beberapa hari lalu, satu dokumen yang didakwa kononnya minit mesyuarat sebuah parti politik didakwa mendedahkan pakatan politik menentang kumpulan Kluster Mahkamah dalam UMNO.

Minit mesyuarat itu kononnya menyatakan pertemuan diadakan di rumah Bendahari Agung Barisan Nasional (BN) Datuk Seri Hishammuddin Hussein, turut mendakwa Ketua Hakim Negara bersubahat untuk mempercepatkan perbicaraan kes rasuah dan mensabitkan kesalahan dua pemimpin UMNO, Datuk Seri Ahmad Zahid Hamidi dan Datuk Seri Najib Razak.

Bagaimanapun, Pejabat Ketua Pendaftar Mahkamah Persekutuan menafikan dakwaan berkenaan dan sudah membuat laporan polis terhadap sumber dakwaan yang dipercayai daripada posting dibuat oleh seorang pengguna Facebook bernama Shahrir Samad – Tok Uban.

Media melaporkan antara kandungan dalam dokumen itu menyebut tentang idea untuk mempercepatkan proses memenjarakan Presiden UMNO Datuk Seri Ahmad Zahid Hamidi dan rakannya, Datuk Seri Najib Razak yang terpalit puluhan kes mahkamah.

Beberapa nama pemimpin politik utama juga dikaitkan dalam dokumen itu.


Beberapa kampung di Baling banjir lagi, PPS dibuka

Pusat pemindahan sementara (PPS) di buka Baling susulan beberapa kampung dilanda banjir sejak semalam apabila rumah penduduk dinaiki air.

PPS Kompleks Rakan Muda Batu 42 di Baling dibuka selepas 154 mangsa banjir daripada 49 keluarga dipindahkan akibat bencana banjir yang melanda di daerah tersebut.

Pegawai Angkatan Pertahanan Awam (APM) Daerah Baling, Leftenan (PA) Mohd Faizol Ab Aziz, berkata semua mangsa dinasihatkan terus berada di PPS mengambil kira keadaan cuaca yang masih mendung dan keadaan rumah mereka dinaiki banjir juga tidak selamat.

Beliau berkata, semua mangsa dari Kampung Carok Sikin, Paya dan Tanjung Merbau itu mula berpindah sejak petang semalam dan malam tadi.

“Mereka tidak dibenarkan pulang kerana penempatan tidak selamat dan keadaan rumah masih dipenuhi air dan sampah sarap.

“Kita bimbang kerana hujan masih turun dan mereka terpaksa berpindah semula, jadi untuk sementara mereka perlu tinggal di PPS sehingga keadaan pulih dan selamat,” katanya dalam kenyataan.

Beliau berkata, anggota APM juga dikerah memantau dari semasa ke semasa dan menyukat paras air Sungai Ketil kerana arus masih deras.


Untung Petronas Dagangan naik RM776.60 juta pada 2022

Keuntungan bersih Petronas Dagangan Bhd bagi tahun kewangan yang berakhir 31 Dis, 2022 meningkat kepada RM776.60 juta berbanding RM529.75 juta pada tahun sebelumnya.

Hasil meningkat kepada RM36.75 bilion daripada RM22.67 bilion, kata kumpulan itu dalam makluman kepada Bursa Malaysia hari ini, lapor Bernama.

Keuntungan bersih tinggi itu disumbang terutamanya daripada keuntungan kasar yang tinggi daripada semua segmen susulan peningkatan permintaan sepanjang tempoh tersebut.

“Peningkatan itu turut disokong oleh pendapatan lain yang tinggi susulan keuntungan sekali yang diperoleh daripada penjualan perniagaan gas petroleum cecair (LPG) di Sarawak,” katanya.

Bagi suku keempat, keuntungan bersih kumpulan meningkat kepada RM144.46 juta berbanding RM137.19 juta yang direkodkan pada suku yang sama tahun sebelumnya manakala hasil melonjak kepada RM9.50 bllion daripada RM7.11 bilion.

Keuntungan bersih tinggi semasa suku tersebut disumbang oleh keuntungan kasar tinggi daripada segmen runcit dan komersial dan peningkatan pendapatan lain.


Tutup pintu, tingkap bila ‘pencuri’ datang, kata Muhyiddin berseloroh

Pengerusi Perikatan Nasional (PN) Tan Sri Muhyiddin Yassin secara berseloroh memberitahu bahawa beliau terlupa untuk mengingatkan kepada penduduk di Bukit Kepong supaya menutup pintu ketika Datuk Seri Najib Razak datang beberapa hari lalu.

Secara sinis bekas Perdana Menteri kelapan itu berkata penduduk perlu berbuat demikian kerana ‘pencuri’ sudah datang.

“Hari tu dia sampai kat Bukit Kepong, kampung saya, saya lupa nak beritahu orang kampung tutup pintu dan tingkap rapat-rapat.

“Saya tak takut cakap ni pasal kita cerita yang betul,” katanya ketika berucap pada majlis santai bersama beliau di Kompleks PAS Batu Pahat malam tadi, seperti dilapor Utusantv.

Majlis tersebut turut disertai pemimpin-pemimpin PN yang lain iaitu Datuk Mas Ermieyati Samsuddin, Datuk Rashid Hasnon, Datuk Wan Saiful Wan Jan, Datuk Ali Biju dan Wan Ahmad Fayhsal Wan Ahmad Kamal.

Muhyiddin yang juga bekas Perdana Menteri bimbang jika rakyat Johor membuat kesilapan dengan mengundi Barisan Nasional (BN) pada Pilihan Raya Negeri (PRN) Johor pada 12 Mac ini.

“Zaman dacing sudah berlalu, sekarang adalah masa PN,” ujarnya.

Beliau turut mengingatkan bahawa usaha menghalang penyelewengan dan salah guna kuasa yang membarah dalam UMNO dan BN adalah satu jihad.

“Saya berjanji kita nak membentuk kerajaan yang bersih, berintegriti dan prihatin di Johor. Itu azam saya,” tegasnya.


Pandemik Covid-19 belum berakhir: WHO

Pertubuhan Kesihatan Sedunia (WHO) memberi amaran pandemik Covid-19 susulan peningkatan kes jangkitan baharu yang direkodkan seluruh dunia ketika ini.

Ketua Pengarahnya, Tedros Adhanom Ghebreyesus berkata virus membunuh tersebut masih menular di seluruh dunia dan dibimbang jika berterusan ia akan memberi lebih tekanan kepada sistem dan perkhidmatan kesihatan.

Jumlah kes Covid-19 yang dilaporkan kepada WHO meningkat 30 peratus dalam tempoh dua minggu lalu, didorong subvarian strain Omicron BA.4 dan BA.5 dan tindakan menarik langkah kawalan.

“Gelombang baharu virus ini menunjukkan sekali lagi yang pandemik Covid-19 masih belum ada tanda untuk berakhir. Apabila virus menghimpit kita, kita mesti menolaknya kembali,” katanya pada sidang media, menurut laporan AFP.

Apabila penularan meningkat, Tedros berkata, kerajaan juga mesti menggunakan langkah yang sudah diuji seperti pemakaian pelitup muka dan menambah baik pengudaraan.

“Subvarian Omicron seperti BA.4 dan BA.5 terus memacu gelombang kes, kemasukan ke hospital dan kematian di seluruh dunia.

“Apabila tindakan pemantauan berkurangan dengan ketara termasuk ujian saringan dan penjujukan, menjadikannya semakin sukar untuk menilai kesan varian pada jangkitan, ciri penyakit dan keberkesanan langkah pencegahan,” kata Tedros lagi.

Selain itu, beliau berkata, ujian, rawatan dan suntikan vaksin tidak dilaksanakan dengan berkesan.

Isnin lalu, WHO dalam satu kenyataan berkata, jawatankuasa itu menekankan mengenai keperluan untuk mengurangkan penularan kerana implikasi pandemik disebabkan virus pernafasan baharu yang masih belum difahami sepenuhnya.

Kes Covid-19 meningkat dengan mendadak di seluruh Eropah sejak akhir Mei lalu.

Justeru, agensi kesihatan dan perubatan Kesatuan Eropah (EU) mencadangkan suntikan penggalak kedua untuk individu berumur lebih 60 tahun.


Sudah disabit hukuman jenayah, kenapa Najib masih diberi keistimewaan?

Datuk Seri Najib Razak sudah terbukti bersalah dan disabitkan hukuman terhadap jenayah dilakukannya, namun mengapa kerajaan masih memberi keistimewaan kepadanya, kata Bersatu Johor.

Ketua Penerangan Bersatu Johor, Mohd. Solihan Badri mendesak kerajaan Perdana Menteri (PM) Datuk Seri Ismail Sabri Yaakob memberi penjelasan sama ada layanan istimewa itu mengikut lunas undang-undang atau kerana status Najib seorang bekas Presiden UMNO walhal sudah didapati bersalah di mahkamah.

“Selain soal keistimewaan menangguh hukuman dan memiliki pasport antarabangsa, kerajaan wajar menyemak hak beliau bebas bergerak dalam negara dan kedudukannya sebagai Ahli Parlimen.

“Semua ini mesti dibezakan sama ada ia satu keistimewaan ataupun hak mutlak yang dijamin atau dilindungi undang-undang,” katanya dalam satu kenyataan.

Walaupun Najib merupakan bekas PM tetapi sebenarnya berstatus seorang banduan, malah sudah didapati bersalah di dua mahkamah iaitu Mahkamah Tinggi dan Mahkamah Rayuan berhubung pertuduhan rasuah dan penyelewengan kuasa melibatkan dana SRC International Sdn Bhd.

Solihan berkata sekiranya keistimewaan kepada Najib itu tidak mengikut lunas undang-undang, sepatutnya ia perlu ditamatkan serta-merta kerana ia memberi imej tidak baik kepada negara.

“Jika keistimewaan kepada Najib diberi tanpa menggunakan kuasa undang-undang, maka, keistimewaan itu mesti ditamatkan serta-merta kerana ia bakal memberi pelbagai impak buruk,” katanya lagi.

Antaranya impak itu, kata Mohd. Solihan, mencetus persepsi buruk terhadap kewibawaan sistem tadbir urus dan perundangan negara, menjejaskan institusi kehakiman dan Parlimen serta mencalarkan imej negara dan politik Malaysia pada kaca mata rakyat sendiri mahupun masyarakat antarabangsa.

Sehubungan itu kerajaan perlu menamatkan isu keistimewaan dalam kes berkenaan dengan telus, tegas dan serta-merta bagi mengelak persepsi menjadi lebih buruk.

“Kes Najib mendapat liputan media di seluruh dunia dan ini memberi impak mega kepada imej serta kewibawaan Malaysia. Ini juga menjejaskan keyakinan pelabur dan sokongan antarabangsa terhadap negara,” ujarnya.

Mohd. Solihan bagaimanapun mengakui sistem pentadbiran jenayah di negara ini membenarkan penangguhan hukuman di bawah undang-undang sedia ada dan ia perlu dihormati.

“Namun, ini tidak bermakna Najib yang telah didapati bersalah di Mahkamah Tinggi dan Mahkamah Rayuan dan seterusnya menunggu rayuan di Mahkamah Persekutuan boleh dianggap bersih serta tidak bersalah.

“Hakikatnya, status bekas Perdana Menteri itu seperti yang telah diputuskan kedua-dua mahkamah adalah bersalah dan disabitkan atas semua pertuduhan,” jelasnya.


Perbicaraan Zahid dapat rehat awal kerana ‘peguam tertinggal dokumen’

Perbicaraan rasuah dan pengubahan wang haram Presiden UMNO Datuk Seri Ahmad Zahid Hamidi di Mahkamah Tinggi Kuala Lumpur pada sesi pagi tadi, mendapat rehat lebih awal untuk makan tengah hari, bagi membolehkan peguamnya meluangkan masa menyemak dan mendapatkan beberapa dokumen yang diperlukan.

Pada jam 11.21 pagi, peguam Zahid, Hamidi Mohd Noh memaklumkan kepada mahkamah bahawa pasukan pembelaan memerlukan masa untuk membawa dokumen ini ke mahkamah.

“Saya ingin meminta mahkamah untuk rehat tengah hari awal, ada sebab mengapa… saya tertinggal sebahagian daripada dokumen saya yang perlu bawa ke mahkamah.

“Maaf, kesilapan saya… kami ingin meminta rehat awal makan tengah hari… yang akan bersambung 2.30 petang jika Yang Arif memberi saya masa untuk mendapatkan dokumen saya yang tertinggal,” katanya.

Memetik MalayMail, Hakim Datuk Collin Lawrence Sequerah berkata perbicaraan masih boleh diteruskan dengan pihak pendakwaan meneruskan pemeriksaan balas Zahid dan bertanya bagaimana dokumen itu akan menjejaskan perbicaraan.

Hamidi bagaimanapun berkata pihak pendakwaan akan meneruskan untuk menyoal Zahid atas tiga pertuduhan rasuah membabitkan RM13.25 juta yang dikatakan diterima dari ahli perniagaan, Junaith Asharab Md Shariff, sambil menambah: “Dan saya percaya ini adalah dokumen yang saya tidak miliki sekarang.”

Ditanya oleh hakim mengenai apa yang telah berlaku kepada dokumen-dokumen ini, Hamidi berkata: “Saya rasa kami tinggalkan satu kotak dokumen… saya perlu semak dahulu, sebab itu saya minta rehat tengah hari awal.

“Mohon maaf dengan ikhlas.”

Mesyuarat tergempar UMNO bincang perkara penting sedang berlangsung

Walaupun pihak pendakwaan berkata ia kebanyakannya merujuk kepada eksibit yang disusun jika ia merujuk kepada mana-mana dokumen, Hamidi berkata terdapat dokumen lain yang dia tidak miliki bersamanya di mahkamah.

“Ada dokumen lain yang juga telah dikemukakan ke mahkamah, tetapi tiada dalam eksibit yang disusun, itu adalah dokumen yang saya tidak bawa ke mahkamah hari ini, jadi maaf,” katanya.

Pada kira-kira jam 11.25 pagi, hakim kemudiannya membenarkan rehat makan tengah hari lebih awal bagi memberi peluang kepada pasukan peguam Zahid untuk mengumpul dokumen tersebut bagi mengikuti garisan pemeriksaan balas pihak pendakwaan.

Difahamkan, Zahid telah memanggil pemimpin bahagian UMNO menghadiri mesyuarat tergempar pada jam 11 pagi hari ini di ibu pejabat UMNO di Menara Dato Onn, Kuala Lumpur.

Setelah, mendapat rehat lebih awal itu Zahid kemudian dilaporkan bergegas untuk menghadiri mesyuarat berkenaan.


UMNO tak mampu tawan Selangor, tiada pemimpin boleh bawa kemenangan: Khir Toyo

Tiada pemimpin yang boleh membawa kemenangan kepada UMNO di Selangor untuk menawan semula negeri tersebut, kata bekas Menteri Besar Selangor, Dr. Mohamad Khir Toyo.

Veteran UMNO itu menyindir pemimpin UMNO Selangor yang disifatkannya lemah dan tidak mempunyai strategi untuk menawan hati pengundi di Selangor, ia secara tidak langsung mempertikaikan peranan Pengerusi Perhubungan UMNO Negeri, Tan Sri Noh Omar sepanjang mengemudi parti itu.

“Maaflah, tetapi saya perlu cakap juga, kita ini tiada pemimpin yang benar-benar boleh bawa Selangor kepada kemenangan. Kalau saya cakap, ada orang marah, tapi inilah hakikatnya,” katanya dipetik laporan Utusan Malaysia.

Jelasnya, UMNO Selangor tidak mengambil kesempatan terhadap kelemahan pentadbiran Pakatan Harapan (PH) apabila gagal mencari alternatif untuk menangani isu-isu dihadapi rakyat negeri itu.

“Patutnya kita kena fikir bagaimana cara nak turunkan kos sara hidup di Selangor yang tinggi hari ini. Tapi kita tidak fikir macam itu, UMNO Selangor tidak mengambil kesempatan terhadap kelemahan PH hari ini,” katanya lagi.

Untuk rekod, Pakatan Rakyat (PR) menang 36 daripada 56 kerusi Dewan Undangan Negeri (DUN) pada Pilihan Raya Umum ke-12 (PRU-12).

Pada PRU-13 pula, PKR, DAP dan PAS terus mengekalkan kuasa di Selangor dengan kemenangan lebih besar apabila memenangi 44 daripada 56 kerusi DUN, sementara BN hanya meraih 12 kerusi DUN sahaja.

UMNO semakin dipinggirkan pengundi Selangor apabila sekali lagi tewas teruk semasa PRU-14 lalu.

Susulan kekalahan teruk PRU-14, Noh meletak jawatan sebagai Pengerusi UMNO Selangor pada 2018 tetapi kemudiaan dilantik semula pada 2020 bagi menggantikan Datuk Mat Nadzari Ahmad Dahlan.


Pelan B UMNO didedah Mat Maslan boleh cetus krisis politik baharu

Beberapa sumber dalaman parti mendedahkan kenyataan perancangan Pelan B yang didedahkan Datuk Seri Ahmad Maslan sebelum ini berkemungkinan boleh mencetuskan satu lagi krisis politik.

Setiausaha Agung UMNO itu berterusan memberi tekanan terhadap Jabatan Pendaftaran Pertubuhan (RoS) supaya membuat keputusan segera berhubung permohonan pindaan perlembagaan yang dikemukakan UMNO dan sekiranya tidak diluluskan Pelan B pula akan dilaksanakan.

Jadi, apakah Pelan B yang dimaksudkan oleh Ahmad atau Mat Maslan yang hendak dilaksanakan UMNO itu?

Sumber memberitahu, Pelan B yang dimaksudknya sangat berisiko besar dan boleh menyebabkan situasi politik negara bergolak semula kerana ia melibatkan sokongan parti itu kepada Perdana Menteri Datuk Seri Ismail Sabri Yaakob.

Ahmad tidak memperincikan Pelan B tersebut kepada umum kerana menyifatkan ia sebagai strategi parti yang perlu dirahsiakan, bagaimanapun pemimpin utama parti khususnya yang pro kepada Presiden, Datuk Seri Ahmad Zahid Hamidi melihat langkah menarik sokongan hanya satu-satunya jalan untuk memaksa RoS mengikut telunjuk UMNO.

“Pelan B itu adalah menarik sokongan terhadap Ismail Sabri lah, apa lagi… Sebab itu Mat Maslan tidak mahu mendedahkan kerana rancangan itu sangat ekstrem dan boleh menyebabkan perpecahan dalaman parti lebih teruk,” kata sumber.

Menurut sumber, senario sama sebelum ini pernah berlaku di Melaka sehingga menyaksikan Pilihan Raya Negeri (PRN) terpaksa diadakan dan disebabkan itu UMNO berani untuk mengambil langkah sama semasa seperti yang berlaku di Melaka.

“Di Melaka kerajaan negeri dijatuhkan sendiri oleh UMNO, tapi akhirnya bila diadakan PRN nampaknya UMNO semakin kuat.

“Langkah sama boleh berlaku di pusat dengan harapan UMNO akan menang besar seperti di Melaka nanti,” kata sumber.

Untuk rekod, Ahmad sebelum ini berkata UMNO bersedia untuk menjalankan perancangan lain sekiranya tidak mahu mengikut arahan RoS supaya menjalankan pemilihan parti.

“UMNO ada Pelan B, namun jika tak mahu Pelan B, maka kita akan buat pemilihan parti sebelum 29 Disember ini.

“Bagaimanapun, kita laksanakan Pelan B jika ROS tak lulus permohonan pindaan perlembagaan berbanding membuat pemilihan,” katanya dipetik laporan media.

Ahmad berkata UMNO sebenarnya tidak mempunyai pilihan jika RoS tidak mahu memberikan kelulusan kepada mereka tetapi jika keadaan memaksa Pelan B tersebut akan dilaksanakan.

“UMNO sebenarnya tak mahu buat Pelan B tu. Kita harap RoS luluskan permohonan kerana tak ada sebab ia tidak dilulus kerana ia sama dengan apa yang dilakukan MCA sebelum ini,” katanya.

UMNO sebelum ini menangguhkan pemilihan parti di semua peringkat cawangan, bahagian dan Majlis Tertinggi selama 18 bulan selepas penggal 2018/2021 berakhir pada 30 Jun tahun lepas.

Jika dihitung, tempoh 18 bulan itu akan tamat hujung tahun ini dan pemilihan UMNO perlu diadakan sebelum 30 Disember 2022.

Tinggal beberapa hari menjelang tarikh akhir 16 Julai untuk RoS memuktamadkan keputusannya terhadap permohonan dibuat UMNO sebelum ini.

Perwakilan UMNO pada Perhimpunan Agung Khas 15 Mei lalu sebulat suara meluluskan beberapa resolusi untuk membuat pindaan perlembagaannya, termasuk membenarkan pemilihan dalaman selepas pilihan raya umum (PRU).


Anak beranak jaga perbendaharaan, Malaysia bukan milik Anwar sahaja

Ameerah Malaysia – entiti kepimpinan wanita muda dalam PAS – mempertikai pelantikan Naib Presiden PKR Nurul Izzah sebagai Penasihat Kanan Ekonomi dan Kewangan kepada Perdana Menteri yang juga bapanya Datuk Seri Anwar Ibrahim.

Timbalan Ketua Pengarah 2 Ameerah Malaysia, Ummi Kalsum Ismail berkata tidak timbul soal mengambil gaji atau tidak, kerana isunya ialah kelayakan Nurul Izzah itu sendiri, sedangkan ramai lagi mereka yang lebih layak memegang jawatan itu.

Menurutnya, ramai yang kurang faham istilah nepotisme tetapi rakyat tahu bahawa budaya memberi jawatan atau projek kepada anak beranak adalah budaya jijik.

Beliau menggariskan tiga persoalan utama yang perlu dijawab dalam isu pelantikan Nurul Izzah sebagai penasihat kepada bapanya sendiri yang juga PM, walaupun dilakukan tanpa gaji.

Persoalan itu ialah:

1. Apakah proses pemilihan yang digunakan dalam menentukan pelantikan Penasihat Kanan Ekonomi dan Kewangan Perdana Menteri Malaysia?

2. Adakah proses pemilihan ini dilakukan dengan adil dan saksama bagi semua calon yang lebih berkelayakan? dan

3. Macam mana pemegang Ijazah Kejuruteraan serta Dasar Awam dan Sosial boleh dilantik sebagai Penasihat Kanan Ekonomi dan Kewangan? Layakkah Nurul Izzah?

“Come on, rakyat Malaysia ada 32.7 juta orang. 69.5 peratus berada dalam kumpulan umur bekerja. Berapa ramai yang ada kelayakan dalam bidang ekonomi ini dinafikan hak hanya kerana mereka bukan berbin atau binti Anwar.

“Tapi jawapan Anwar mudah, “Nurul Izzah tak terima gaji”.

“Tidak timbul soal ambil gaji atau tidak, posisi penting Penasihat Kanan Kewangan dan Ekonomi itu perlu dilihat secara profesional dengan fungsinya yang boleh mempengaruhi Perdana Menteri yang juga Menteri Ekonomi.

“Peranannya besar dan berpengaruh dalam mengurus kekayaan negara. Tindakan melantik anak sendiri ini membuka ruang kepada pelanggaran integriti,” katanya dalam satu kenyataan hari ini (1 Februari 2023).

Menurut Ummi Kalsum tindakan tidak bertanggungjawab kerajaan ini perlu dihentikan.

“Bermula dengan melantik kluster mahkamah sebagai Timbalan Perdana Menteri, individu yang kalah sebagai Menteri, Perdana Menteri memegang dua jawatan penting dan sekarang melantik anak sendiri adalah permulaan yang akan membawa kepada kerosakan yang lebih besar.

“Pentaksub Perdana Menteri ke-10 dan Pakatan Harapan akan mengeluarkan seribu satu hujah bagi membenarkan segala perbuatan ini namun ia tetap tidak dapat menafikan keburukan nepotisme kepada negara,” katanya.

Beliau mempersoalkan apakah nasib Malaysia jika budaya ini diteruskan, sedang negara ini adalah milik semua, bukan Anwar semata-mata.

“Rakyat perlu bersuara agar perkara ini tidak menjadi suatu kebiasaan yang merosakkan,” katanya.


Hanya dalam isu Pandora Papers sahajakah MP PKR puji Anwar?

Jika sebelum ini beliau sering mengkritik dan menegur ketuanya setelah menjadi Perdana Menteri kesepuluh, hari ini Ahli Parlimen Pasir Gudang, Hassan Karim, memuji Datuk Seri Anwar Ibrahim kerana tindakannya.

Bagaimanapun, pujian Hassan itu hanya melibatkan isu Pandora Papers apabila mengatakan Anwar melakukan apa yang diucapkannya. Ia susulan tindakan Suruhanjaya Pencegahan Rasuah Malaysia (SPRM) menyiasat mereka yang dinamakan dalam Pandora Papers itu.

“Jika diminta saya berikan satu sebab mengapa saya sokong kerajaan perpaduan pimpinan Anwar walaupun kadang kala saya turut menegur? Jawapannya kerana SPRM sekarang sedang menyiasat mereka yang terlibat dalam pendedahan Pandora Papers.

“Masa PM (Datuk Seri) Ismail Sabri (Yaakob), SPRM tak siasat. Nak bincang dalam Dewan Rakyat pun Speaker tak bagi. Masa Anwar dah jadi Perdana Menteri, barulah SPRM dapat keberaniannya semula untuk siasat isu Pandora Papers.

“Jadi sekalung bunga dan tabik hormat kepada YB Tambun yang dalam hal Pandora Papers. Beliau walk the talk atau cakap serupa bikin,” katanya dalam satu kenyataan hari ini (17 Februari 2023).

Hassan bagaimanapun berkata, SPRM perlu menjalankan siasatan terhadap semua individu yang disebut dalam Pandora Papers itu yang baginya sebagai peguam menyifatkan dokumen berkenaan masih lagi ‘dengar cakap’ (hearsay)

“Hanya kepada SPRM, kalau siasat, biarlah siasat semua.Jangan pilih-pilih kasih.Rakyat semua dah tahu di hujung jari, nama-nama mereka yang terbit dalam Pandora papers.

“Ada nama mantan Perdana Menteri; mantan Timbalan Perdana Menteri; mantan-mantan Menteri Kewangan; ada nama Tuan Yang Terutama Gabenor sebuah negeri; mantan Ketua Menteri; nama anak mantan Perdana Menteri, dan ramai mereka.

“Kasihan mereka semua yang tersenarai itu. Apa yang disebut di dalam Pandora papers itu bukan semestinya betul dan benar. Taraf dokumen itu masih dianggap hearsay atau dengar cakap. Kalau di Mahkamah kebenaran kandungan tertulis dalam Pandora Papers itu perlu dibuktikan,” katanya.

Sebelum ini, Hassan pernah menegur Anwar dalam beberapa isu termasuk menggesa Perdana Menteri memperbetulkan kesilapan apabila melantik anak sendiri, Nurul Izzah, sebagai Penasihat Kanan Ekonomi dan Kewangan kepada Perdana Menteri.

Paling mengecewakannya ialah pada 5 Disember lalu, Hassan melahirkan rasa tertipu dengan perjuangan Anwar yang sanggup menggadai prinsip demi mendapatkan kuasa.

Hassan meluahkan kekecewaannya menerusi puisi setelah hampir suku abad turut berjuang menegakkan ‘reformasi’ sambil menyatakan kenaifan dirinya yang mempercayai ungkapan perjuangan itu selama ini.

Beliau melahirkan kekecewaannya setelah Anwar melantik kumpulan kleptokrat dan individu terlibat dengan skandal serta kes jenayah, termasuk rasuah ke dalam Kabinet baharu kerajaan PH-UMNO.

Menyifatkan beliau selama ini tertipu dengan laungan ‘reformasi’ yang dibawa Anwar, Hassan juga seolah-olah menyesal kerana beliau turut terlibat meuar-uarkan prinsip itu ke seluruh ceruk rantau, mengajak rakyat memberi sokongan.

MP PKR malu, tertipu bila Anwar bersekongkol dengan kleptokrat


Unjuran KDNK 2022 Malaysia disemak naik kepada 6.4 peratus

Bank Dunia menyemak naik unjuran pertumbuhan Keluaran Dalam Negara Kasar (KDNK) Malaysia bagi 2022 kepada 6.4 peratus daripada 5.5 peratus yang dijangkakan sebelum ini, didorong peningkatan aktiviti ekonomi pada separuh pertama.

Ketua Ahli Ekonomi Bank Dunia bagi Malaysia, Apurva Sanghi berkata data menunjukkan ekonomi ini berkembang jauh melebihi jangkaan pada separuh pertama 2022, dipacu oleh penggunaan domestik yang lebih baik dan pertumbuhan eksport yang kukuh daripada sektor elektrik dan elektronik (E&E) serta komoditi, lapor Bernama.

Beliau berkata prestasi lebih baik yang dicatatkan sektor perkhidmatan, pelancongan dan pembuatan ditambah dengan peningkatan semula yang dialami sektor pembinaan juga menyumbang kepada unjuran lebih baik dan disemak semula itu.

“Kami menjangkakan momentum positif berterusan sehingga separuh kedua…pertumbuhan pada suku ketiga 2022 dijangka meraih manfaat daripada asas rendah suku ketiga 2021 apabila ekonomi menguncup 4.5 peratus,” katanya semasa taklimat media secara maya bertajuk Perkembangan Ekonomi Asia Timur dan Pasifik oleh Bank Dunia pada Selasa.

Beliau berkata permintaan domestik Malaysia disokong baik pada suku kedua, didorong oleh peningkatan yang dialami pasaran buruh serta langkah seperti kenaikan gaji minimum dan pengeluaran Kumpulan Wang Simpanan Pekerja (KWSP).

Penggunaan swasta meningkat 18.3 peratus pada suku tersebut didorong oleh peningkatan perbelanjaan ke atas item yang diinginkan seperti restoran dan hotel serta perkhidmatan rekreasi manakala pelaburan meningkat 5.8 peratus dalam sektor swasta dan awam, katanya.

Sanghi berkata risiko kenaikan inflasi, kos sara hidup yang lebih tinggi, kesan pengurangan langkah bantuan tunai dan persekitaran luaran yang lembap boleh menimbulkan risiko negatif pada separuh kedua 2022.

“Bagi ekonomi yang hampir 60 peratus bergantung kepada penggunaan swasta dan dua pertiga pertumbuhan disumbangkan oleh penggunaan swasta, sebarang kejutan terhadap permintaan domestik boleh melambatkan atau menjejaskan momentum pertumbuhan pada separuh kedua tahun ini.

“Justeru, pertumbuhan itu mudah terjejas,” katanya selain mengingatkan bahawa Malaysia perlu memberi tumpuan kepada membina rangka kerja penggalakan pelaburan yang padu untuk meningkatkan pelaburan langsung asing (FDI).

Beliau berkata selain itu, Bank Dunia menyemak turun unjuran pertumbuhan KDNK Malaysia bagi 2023 kepada 4.2 peratus daripada 4.5 peratus yang dibuat sebelumnya ekoran ketidaktentuan yang dialami dalam persekitaran global.

Terdapat cabaran besar daripada ketidaktentuan ekonomi global termasuk perkembangan terkini di Ukraine, kelembapan di China, peningkatan inflasi dalam negara serta kekurangan pekerja yang boleh mengekang Malaysia daripada mencapai potensi penuh, katanya.

Sanghi berkata bagaimanapun, asas-asas Malaysia kekal kukuh, dan berlandaskan status negara sebagai peserta komoditi utama dan E&E serta gangguan rantaian bekalan yang terhad di Asia berbanding Barat, semua ini akan memberikan sokongan kukuh kepada pertumbuhan.


Akan ada latihan pengundi BN untuk mengundi PH dalam dua PRK: Zahid

Pengerusi Barisan Nasional (BN) Datuk Seri Dr Ahmad Zahid Hamidi hari ini berkata penjelasan secara proaktif dibuat, bagi menerangkan keperluan ahli parti mengundi calon Pakatan Harapan (PH) pada dua Pilihan Raya Kecil (PRK) di Johor, 9 Sept ini.

Antara penjelasan yang akan dilakukan oleh UMNO-BN di dua PRK adalah cara untuk pengundi tegar mereka mengundi calon PH.

Beliau berkata keperluan mengundi calon PH pada PRK itu berdasarkan kerjasama BN-PH, dan penjelasan dimulakan sejak sebelum hari penamaan calon, manakala tindakan susulan akan dilakukan Pengerusi UMNO Johor Datuk Seri Mohamed Khaled Nordin dan Menteri Besar Johor Datuk Onn Hafiz Ghazi, lapor Bernama.

“Saya yakin dengan bantuan kepimpinan bahagian di seluruh Johor untuk menjelaskan perkara ini (keperluan mengundi calon PH). Pengundi kita juga tidak harus keliru dan Menteri Besar Johor beritahu akan ada latihan untuk hardcore pengundi BN, belajar mengundi PH.

“Ini akan dibuat di peringkat lokaliti dan pusat daerah mengundi (PDM) dan telah dimulakan semalam,” katanya pada sidang media selepas merasmikan Projek Biogas Kilang Sawit Pihak Berkuasa Kemajuan Pekebun Kecil Perusahaan Getah (Risda), di Loji Biogas Ulu Keratong di sini hari ini.

Ahmad Zahid berkata demikian semasa ditanya langkah BN bagi memastikan pengundi BN, khususnya warga emas, sedar mereka perlu memangkah calon PH selain tidak keliru jika tidak melihat lambang ‘dacing’ pada kertas undi, bagi memastikan kemenangan calon Kerajaan Perpaduan.

PRK bagi Parlimen Pulai dan Dewan Undangan Negeri (DUN) Simpang Jeram diadakan ekoran kematian panyandangnya Datuk Seri Salahuddin Ayub pada 23 Julai lepas, semasa menerima rawatan di Hospital Sultanah Bahiyah di Alor Setar, Kedah akibat pendarahan otak.

Dua PRK itu menyaksikan calon PH bertanding mewakili Kerajaan Perpaduan iaitu Suhaizan Kayat di Parlimen Pulai dan Nazri Abdul Rahman bagi DUN Simpang Jeram, dengan kedua-dua mereka berdepan saingan tiga penjuru daripada Perikatan Nasional (PN) dan calon Bebas.

Dalam perkembangan lain, Ahmad Zahid berkata pihaknya sedang menambah baik penggunaan media sosial, selepas kurang menguasai platform tersebut pada Pilihan Raya Umum Ke-15 (PRU15) dan Pilihan Raya Negeri (PRN) di enam negeri yang lepas, sedangkan ‘perang saraf’ di media sosial lebih menguasai minda dan keputusan pengundi pada masa kini.

“Ia (penggunaan media sosial oleh parti) kurang berkesan pada PRN kerana baharu dimulakan, maka pengikut daripada pempengaruh kita agak ketinggalan. Tetapi kita belajar daripada pengalaman itu, dan menambah baik penggunaan media sosial.

“Kita juga ada pendekatan lain, terutamanya daripada Wanita UMNO yang bergerak bukan lagi menggunakan kajian sikap secara konvensional, tetapi mereka telah mengubah kaedah untuk melihat corak sokongan atau sebaliknya kepada calon Kerajaan Perpaduan,” katanya.

Sementara itu, ditanya mengenai kemungkinan isu 3R iaitu kaum, agama dan raja dimainkan pada PRK Parlimen Pulai dan DUN Simpang Jeram oleh segelintir pihak bagi menarik sokongan, Ahmad Zahid optimis rakyat Johor tidak mudah untuk menerima isu tersebut.

“Sikap rakyat Johor berbeza dan saya lihat mereka sebenarnya menolak isu-isu sempit sebagaimana yang dibangkitkan pada pilihan raya di enam negeri sebelum ini,” katanya.


40 kematian semalam, kes aktif turun

Jumlah kes kematian akibat komplikasi Covid-19 di seluruh negara dalam tempoh 24 jam semalam, turun kepada 40 kes berbanding 45 yang dicatat pada Jumaat.

Kementerian Kesihatan (KKM) melaporkan jumlah terbaharu itu menjadikan kumulatif kematian sejak awal tahun lalu hingga semalam sebanyak 30,280 kes.

Jumlah itu termasuk 6,124 pesakit yang meninggal dunia sebelum menerima rawatan di hospital atau ‘brought in death’ (BID).

Daripada jumlah kematian semalam, Perak mencatat jumlah tertinggi sebanyak enam kes menjadikan kumulatif sebanyak 1,241 kes, termasuk 162 kes BID. Sehingga semalam negeri itu merekodkan 122,263 kumulatif positif berbanding 118,699 pesakit sembuh.

Pada masa sama, Perak merekodkan 2,425 kes aktif, dengan 1,906 pesakit kini sedang menjalani kuarantin di rumah; 79 ditempatkan di PKRC; 394 dimasukkan ke hospital; dan 46 pesakit dirawat di unit rawatan rapi (ICU), termasuk 18 yang memerlukan alat bantuan pernafasan.

Bagi negeri-negeri lain, Kelantan, Selangor dan Terengganu masing-masing mencatat lima kematian; diikuti masing-masing tiga di Johor, Pahang, dan Pulau Pinang.

Sabah, Sarawak dan Kuala Lumpur pula masing-masing mencatat dua kes kematian; manakala masing-masing satu kes di Kedah, Melaka, Negeri Sembilan, dan Perlis. Tiada kes kematian dilaporkan di Labuan dan Putrajaya.

Sementara itu, sehingga semalam negara merekodkan 67,252 kes aktif, turun 295 kes berbanding 67,547 kes yang dicatat pada Jumaat.

Daripada jumlah itu, 54,403 pesakit menjalani kuarantin di rumah; 7,061 ditempatkan di PKRC; 5,278 dimasukkan ke hospital; dan 510 pesakit dirawat di ICU, dengan 258 daripadanya memerlukan alat bantuan pernafasan.

Sehingga semalam juga, negara merekodkan 2,613,731 kumulatif positif, dengan 2,522,045 pesakit telah sembuh.


Langkah Rusia tutup bekalan gas boleh cetus kemelesetan: IMF

Tabung Kewangan Antarabangsa (IMF) pada Selasa memberi amaran penutupan sepenuhnya bekalan gas Rusia akan mengurangkan Keluaran Dalam Negar Kasar (KDNK) di negara-negara Kesatuan Eropah (EU) yang paling rentan dan boleh menjerumuskan negara terbabit ke dalam kancah kemelesetan.

Di tengah-tengah spekulasi kononnya Presiden Rusia Vladimir Putin akan memastikan saluran paip Nord Stream 1 ditutup apabila penyelenggaraan rutin tahunan berakhir lewat minggu ini, menurut IMF Eropah tidak mempunyai rancangan yang komprehensif untuk mengatasi kekurangan, peningkatan harga tenaga dan kesan ke atas pertumbuhan, lapor Agensi Berita Jordan (Petra).

IMF mengenal pasti Hungary, Slovakia dan Republik Czech antara negara EU yang mungkin paling terjejas, tetapi Itali, Jerman dan Austria juga turut akan terkesan.

EU mengimport sehingga 40 peratus keperluan gasnya dari Rusia sebelum perang.


PKP, PKPP: Jawi benar adakan solat Tarawih, Aidilfitri

Jabatan Agama Islam Wilayah Persekutuan (Jawi) membenarkan solat sunat Tarawih dan Aidilfitri walaupun wilayah itu dikenakan Kawalan Pergerakan (PKP) dan Perintah Kawalan Pergerakan Pemulihan (PKPP).

Kebenaran yang berkuat kuasa hari ini bagaimanapun bergantung kepada kapasiti masjid dan surau dengan penjarakan sosial 1.5 meter selain mematuhi prosedur operasi standard (SOP) yang ditetapkan.

Pengarah Jawi, Datuk Mohd Ajib Ismail berkata, kebenaran yang hanya dilaksanakan di kawasan kariah masing-masing itu turut membenarkan ibadah solat Jumaat, solat fardu dan aktiviti keagamaan.

Mohd Ajib berkata ketetapan baharu yang diumumkan Jawi itu diputuskan selepas mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selaras pengumuman terkini kerajaan berhubung perkembangan PKP.

“Aktiviti qiamullail dibenarkan 100 orang sahaja mulai jam 5 pagi dengan penjarakan fizikal 1.5 meter,” katanya dalam kenyataan hari ini.

Berikut adalah antara ketetapan baharu berhubung ibadah solat dan aktiviti keagamaan di Wilayah Persekutuan Kuala Lumpur, Putrajaya dan Labuan:

Kawasan PKP (Kuala Lumpur)

Kawasan PKPP (Putrajaya dan Labuan)


Cikgu Ali salahkan sabotaj ahli UMNO sendiri punca beliau kalah

Tiga hari sebelum Pilihan Raya Negeri (PRN) Melaka berlangsung pada Sabtu lalu, UMNO Bahagian Tangga Batu begitu gembira menyambut dan meraikan 95 ahli Bersatu yang berpaling tadah dan memohon menyertai parti itu.

Pada majlis besar-besaran yang diadakan sempena kempen PRN itu serta mendapat liputan meluas di media massa pada 17 November lalu, ahli Bersatu terbabit menyerahkan borang keahlian kepada Ketua UMNO Bahagian Tangga Batu, Datuk Seri Mohamad Ali Mohamad.

Ini menjadikan UMNO bahagian itu, khususnya Mohamad Ali yang juga calon Barisan Nasional (BN) bagi kerusi Dewan Undangan Negeri (DUN) Sungai Udang, bertambah yakin akan mencapai kemenangan, apatah lagi kawasan berkenaan adalah kubu kuat UMNO.

Namun, apabila keputusan PRN bagi kawasan itu diumumkan, Timbalan Pengerusi Badan Perhubungan UMNO Melaka itu kalah kepada calon Perikatan Nasional (PN), Dr Mohd Aleef Yusof dengan majoriti 530 undi. Beliau memperoleh 6,259 undi manakala Dr Mohd Aleef mendapat 6,789 undi.

Lantas, hari ini, Mohamad Ali yang mesra dengan panggilan ‘Cikgu Ali’ menyalahkan ahli partinya sendiri di atas kekalahan beliau dengan mendakwa telah disabotaj.

Dalam kenyataan hari ini, beliau berkata ada ahli UMNO bahagian itu yang mensabotaj parti dalam PRN Melaka, semata-mata tidak puas hati terhadap keputusan dibuat UMNO.

“Saya telah menerima beberapa laporan bahawa ada ahli UMNO melakukan perkara tidak baik kepada parti sepanjang PRN Melaka diadakan.

“Antaranya ialah ada Ahli UMNO yang sanggup tidak keluar membantu calon UMNO dalam Barisan Nasional, mereka lebih memilih untuk membantu pihak lawan dan bersama atas dasar ‘kononnya’ kawan, tetapi ia tetap melanggar prinsip parti,” katanya.

Mohamad Ali turut menyindir ahli UMNO yang sebelum ini hanya berdiam diri dan tidak keluar membantu, malah ada yang sanggup meninggalkan parti itu.

“Setelah UMNO berkuasa semula barulah “mereka” ini hendak tunjuk muka dan dan berjuang, malah ada yang cuba mengenepikan sahabat seperjuangan yang kekal setia bersama UMNO dalam susah dan senang. Ini satu sikap yang tidak baik,” katanya.

Sehubungan itu katanya, beliau dan Jawatankuasa UMNO Bahagian Tangga Batu akan melakukan pembersihan dan menyingkir ahli yang mengkhianati dan menjadi pembelot dalam bahagian itu.

“Ia perlu dilakukan demi menguatkan lagi UMNO Bahagian Tangga Batu agar tiada lagi musuh dalam selimut.

“Saya akan meminta semua Ketua Cawangan untuk menghantar laporan dan bukti dalam mengenal pasti mana-mana ahli yang telah menjadi pengkhianat, pembelot dan tidak setia serta sanggup sabotaj PRN Melaka sebelum ini,” katanya.


Ringgit terus jatuh pagi ini, aktiviti pengambilan untung jejas bursa

Prospek Rizab Persekutuan Amerika Syarikat (AS) yang mungkin menaikkan lagi kadar dasar semalaman (OPR) terus mempengaruhi ringgit serta mata wang utama lain dunia.

Kekukuhan dolar AS, yang kini menjadi mata wang pilihan selamat, serta kekurangan pemangkin menyebabkan nilai ringgit meneruskan aliran menurun ketika dibuka pagi ini (20 Oktober 2022).

Ringgit diniagakan pada 4.7250 berbanding satu dolar AS, setelah jatuh 35 mata asas kepada 4.7180 semalam.

Kejatuhan harga minyak mentah, mengheret turun dagangan ringgit pada awal sesi urus niaga.Minyak mentah Brent dilaporkan turun 0.17 peratus kepada AS$92.25 setong.

Ringgit bagaimanapun naik sedikit berbanding pound Britain kepada 5.2948 daripada 5.3233 semalam dan dolar Singapura kepada 3.3146.

Sementara itu, FBM KLCI tunduk kepada aktiviti pengambilan untung pada awal daganganhari ini, berikutan penutupan semalaman yang lebih lemah di Wall Street dan pasaran Eropah.

Indeks 30 saham jatuh 2.15 mata, atau 0.15 peratus kepada 1.412.95 pada 9.12 pagi. Indeks dibuka pada 1,414.72, turun 0.38 mata.


Kes pokok ganja: Reman anak bekas diplomat dilanjutkan lima hari lagi

Tahanan reman anak seorang bekas diplomat berhubung rampasan lebih 100 pokok ganja di Janda Baik, Pahang, sebelum ini, dilanjutkan lima hari lagi bagi membantu siasatan.

Sebelum ini, anak lelaki bekas diplomat bergelar Datuk itu ditahan pada 23 Mei dan direman tujuh hari mulai 24 Mei hingga hari ini.

Hari ini, polis memohon kepada Mahkamah Majistret Bentong supaya tempoh tahanan reman dilanjutkan tujuh hari lagi.

Bagaimanapun, Majistret Shahrul Ekhsan Hasim, hanya membenarkan tanahan reman dilanjutkan selama lima hari sehingga 4 Jun, kata peguam Rahmat Hazlan seperti dilapor Malaymail.

Jumaat lalu, Mahkamah Majistret di Raub tidak melanjutkan tanahan reman bekas diplomat yang ditahan pada 21 Mei lalu setelah direman selama tujuh hari bagi membantu siasatan.

Anak beranak itu disiasat mengikut Akta Dadah Berbahaya 1952, khususnya Seksyen 6B kerana dakwaan penanaman ganja dan Seksyen 39B kerana dakwaan mengedar ganja.

Seksyen 6B meliputi kesalahan menanam atau mengusahakan tumbuhan tertentu – daripada candu mentah, daun koka, jerami popi atau ganja – atau membenarkan penanaman atau baki tumbuhan yang ditanam itu pada harta yang dimiliki atau diduduki oleh pesalah.

Pada 24 Mei lalu, Ketua Polis Pahang Datuk Ramli Mohamed Yoosuf berkata, polis menahan seorang bekas diplomat bergelar ‘Datuk’ selepas disyaki menanam dan memiliki ladang membabitkan 102 batang pokok ganja di Janda Baik, Pahang.

Bekas diplomat yang dikatakan pernah berkhidmat di kedutaan Malaysia di Asia Tenggara dan Timur Tengah, turut memprosesnya menjadi daun kering dan cecair untuk dijual kepada pelanggan tetap serta kenalan.

Ramli berkata kes itu dianggap rampasan pokok ganja terbesar dalam sejarah narkotik negara, dengan rampasan sebelum ini hanya melibatkan pokok ganja yang ditanam dalam pasu.

Kes itu juga disiasat mengikut Akta Dadah Berbahaya 1952.


Peguam Najib cadang pengurusan 1MDB yang perdaya anak guamnya

Peguam bela Datuk Seri Najib Razak memberitahu Mahkamah Tinggi hari ini dengan cadangan mendakwa pengurusan 1Malaysia Development Berhad (1MDB) memperdaya anak guamnya dalam menyertai perjanjian dengan PetroSaudi International Ltd (PSI).

Tan Sri Muhammad Shafee Abdullah yang mewakili Najib membuat cadangan itu kepada bekas Pengarah Bukan Eksekutif 1MDB Tan Sri Ismee Ismail yang merupakan saksi pendakwaan ke-13.

Katanya, Najib diperdaya oleh beberapa ahli pengurusan dan Ahli Lembaga Pengarah syarikat dengan mengemukakan cadangan kertas kerja usaha sama yang terperinci.

Mereka yang terbabit dalam menyediakan kertas kerja berkenaan termasuk bekas peguam syarikat, Jasmine Loo Ai Swan: bekas Ketua Pegawai Kewangan, Azmi Tahir; bekas Pengarah Eksekutif, Casey Tang Keng Chee; dan bekas Ketua Pegawai Eksekutif, Datuk Shahrol Azral Ibrahim Halmi.

Muhammad Shafee mencadangkan kertas kerja terbabit sangat terperinci dan praktikal sehingga mampu meyakinkan Lembaga Pengarah 1MDB, dan Ismee bersetuju dengan kenyataan itu.

Disoal sama ada Najib terbabit dalam penyediaan dokumen berkenaan yang bertujuan menipu 1MDB, Ismee menjawab, “Saya tidak fikir mana-mana Perdana Menteri mempunyai masa untuk melakukannya.”

Muhammad Shafee berkata, Shahrol Azral dalam keterangan sebelum ini menyatakan diarah oleh ahli perniagaan Low Taek Jho atau Jho Low untuk menyediakan dokumen terbabit (melalui arahan daripada Najib).

Sementara itu, Ismee bersetuju Najib dan Ahli Lembaga Pengarah 1MDB tidak mempunyai sumber yang diperlukan untuk mengesahkan maklumat dikemukakan pengurusan 1MDB dalam sesi taklimat kepada mereka adalah betul atau sebaliknya.

Saksi juga mengesahkan tidak mengetahui kandungan maklumat yang dikemukakan oleh pengurusan kepada Najib dan sama ada ia perkara sama dimaklumkan kepada Lembaga Pengarah sebelum dokumen itu ditandatangani.

Pendakwa Raya kanan, Datuk Seri Gopal Sri Ram, ketika membacakan kenyataan pembukaan pada Ogos 2019, berkata satu usaha sama palsu antara 1MDB dan Syarikat PetroSaudi International LTD (PSI) yang dikenali sebagai projek Aria diwujudkan tertuduh (Najib) dengan 1MDB meminjam AS$1 bilion, kononnya untuk melabur dalam syarikat usaha sama dikenali 1MDB Petro Saudi Limited.

Wang berkenaan adalah untuk dimasukkan ke dalam akaun syarikat usaha sama yang mana PetroSaudi International memperoleh 60 peratus saham dengan menyuntik beberapa aset melalui nilai diragukan.

Bagaimanapun, Sri Ram berkata, usaha sama itu tidak dijalankan dengan PSI, sebaliknya melalui syarikat PetroSaudi Holding (Cayman) Ltd. dan Tariq Obaid (kenalan Jho Low) melaksanakan perjanjian bagi mewakili Petro Saudi (Cayman).

Dalam perbicaraan sebelum ini, Shahrol Azral iaitu saksi pendakwaan kesembilan, mendedahkan perjanjian usaha sama 1MDB-PetroSaudi PSI meninggalkan hutang berjumlah AS$700 juta, berpunca daripada pindahan dana 1MDB kepada Good Star Ltd, iaitu syarikat dikatakan milik Jho Low.

Beban hutang AS$700 juta itu berlaku selepas syarikat usaha sama masih dimiliki PSI.

Shahrol Azral mengesahkan Ahli Lembaga Pengarah 1MDB tidak pernah mengetahui berhubung perjanjian pinjaman ditandatangani 1MDB-PSI pada 29 September 2009.

Saksi itu bersetuju sekiranya perjanjian pinjaman itu dikemukakan kepada Lembaga Pengarah, ia tidak akan diluluskan.

Najib, 68, menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Perbicaraan di hadapan Hakim Datuk Collin Lawrence Sequerah bersambung hari ini.


Ringgit dibuka rendah, tren melemah berterusan

Nilai ringgit terus lemah berbanding dolar AS pagi ini berikutan kebimbangan pasaran mengenai inflasi Amerika Syarikat yang akan menentukan langkah seterusnya Rizab Persekutuan.

Tren melemah nilai ringgit berterusan sejak pembentangan Bajet 2023 pada Jumaat lepas walaupun terdapat pelbagai inisiatif diumumkan kerajaan campuran.

Pada 9.28 pagi, mata wang tempatan menyusut nilai kepada 4.4930/4980 berbanding dolar AS daripada penutupan Selasa pada paras 4.4850/4895, menurut laporan Bernama.

Ketua Ekonomi & Analisis Pasaran dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata kadar inflasi AS sangat menjurus ke arah trend menaik.

Beliau berkata Indeks Harga Perbelanjaan Penggunaan Peribadi teras telah meningkat berbanding jangkaan pada Januari kepada 4.7 peratus berbanding unjuran pasaran sebanyak 4.3 peratus.

“Ini telah memberikan kekuatan selanjutnya kepada indeks dolar AS yang kini berlegar melebihi 105 mata.

“Paras rintangan gandingan dolar-ringgit adalah sekitar RM4.52 pada masa ini. Ia mungkin berlarutan di sekitar paras itu dalam tempoh terdekat berikutan pendirian Rizab Persekutuan yang lebih cenderung kepada menaikkan kadar faedah,” katanya kepada Bernama.

Sementara itu, ringgit diniagakan kebanyakannya lebih tinggi berbanding sekumpulan mata wang utama.

Mata wang tempatan mengukuh berbanding euro kepada 4.7513/7566 daripada 4.7572/7620 semalam, meningkat berbanding pound Britain kepada 5.4028/4088 daripada 5.4152/4206, tetapi susut berbanding yen Jepun kepada 3.2954/2993 daripada 3.2799/2835.

Sementara itu, ringgit diniagakan rendah berbanding mata wang Asean lain.

Mata wang tempatan menyusut nilai berbanding dolar Singapura kepada 3.3304/3343 daripada 3.3247/3285 pada Selasa, jatuh berbanding baht Thailand kepada 12.7494/7693 daripada 12.6892/7073, susut berbanding rupiah Indonesia kepada 294.30/294.80 daripada 293.80/294.30 dan lebih rendah berbanding peso Filipina kepada 8.13/8.15 daripada 8.10/8.12 sebelumnya.


Dr Mahathir kecam Anwar hina Melayu ketika lawatan luar negara

Tun Dr Mahathir Mohamad menyelar kenyataan Perdana Menteri, Datuk Seri Anwar Ibrahim yang ketika lawatan ke Kemboja baru-baru ini telah memberi peringatan kepada orang Melayu supaya tidak terlalu selesa dan angkuh sehingga meminggirkan kaum lain.

Bekas Perdana Menteri Malaysia dua kali itu berkata, Anwar tidak sepatutnya berucap sedemikian kerana secara tidak langsung menghina orang Melayu.

Beliau menegaskan, orang Melayu sejak sebelum dan selepas merdeka telah meraikan banyak kaum lain.

“Saya juga dapat tahu dia membuat kenyataan itu setelah lawatan ke Kemboja dan berkata bahawa walaupun umat Islam Kemboja cuma 10 peratus, mereka diraikan, masjid tidak diroboh, hak mereka dipertahan malah diangkat sebagai menteri mewakili kepentingan mereka.

“Kenyataan Anwar ini agak pelik serta ganjil kerana ia menghina orang Melayu sebagai angkuh dan tidak bersikap seperti majoriti orang beragama Buddha di Kemboja yang meraikan minoriti Islam,” katanya menerusi catatan di Facebook hari ini (19 April 2023).

Mengulas lanjut, Dr Mahathir berkata, kerakyatan telah diberi kepada satu juta pendatang tanpa memenuhi syarat dan dibenar meneruskan adat-resam, budaya, sekolah, bahasa, agama dan cara hidup negara asal mereka.

“Apabila negara capai kemerdekaan, mereka diberi hak mengundi dan wakil-wakil kaum itu juga dilantik menjadi Menteri dan ke lain-lain jawatan tertinggi di dalam Kerajaan.

“Bukan seorang tetapi jika dikira dari sejak merdeka sehingga ke hari ini, sudah ratusan jika tidak ribuan jika dicampur semua jawatan-jawatan menteri, timbalan menteri, setiausaha Parlimen serta lain-lain jawatan penting,” katanya.

Beliau berkata, ekonomi negara termasuk yang menjadi billionair lebih 90 peratus adalah bukan Melayu.

“Tokong-tokong besar yang dibina di merata tempat di Semenanjung Tanah Melayu tidak pernah merasa terancam.

“Begitu juga patung-patung keagamaan yang besar terdiri di serata pelosok Tanah Melayu malahan di antara yang terbesar di dunia terdapat di Kelantan, di mana penduduk Melayunya melebihi 95 peratus,” katanya.

Katanya lagi, kerajaan pimpinan Perdana Menteri tidak benar isu berkait Melayu disiar, ia dianggap perkauman.

Jelasnya, sebelum ini apabila beliau menyatakan Melayu malas, ramai yang marah sedangkan tujuan untuk ingatkan bahawa kaum lain sudah menguasai hampir kesemua sektor ekonomi negara.

“Jika kita tidak rajin dan bangkit, kita akan hilang segala-galanya. Tetapi hari ini, Anwar kata Melayu angkuh dan tidak mahu raikan kaum lain. Namun orang Melayu sudah memberi ruang seluas-luasnya untuk kaum lain sehingga bahagian untuk orang Melayu sudah hampir lupus.

“Untuk orang Melayu pertahan serba sedikit yang tinggal itu Anwar anggap angkuh. Cuma apabila sudah tiada ada apa milik Melayu baru tidak angkuh?,” soalnya.


Hakim setuju lawat 2 banglo disebut dalam kes rasuah Presiden UMNO

Hakim Mahkamah Tinggi Kuala Lumpur Datuk Collin Lawrence Sequerah akan melawat dua “banglo” di Country Heights, Selangor yang dibeli pada 2017 dengan RM5.9 juta melalui dana Yayasan Akalbudi (YAB) sebagai sebahagian daripada perbicaraan kes rasuah dan pengubahan wang haram Presiden UMNO Datuk Seri Ahmad Zahid Hamidi.

Ketika perbicaraan pagi tadi, peguam bela Hisyam Teh Poh Teik menjemput hakim untuk membuat melakukan pemeriksaan di banglo itu memandangkan kedua-dua hartanah berkenaan adalah subjek salah satu daripada 27 pertuduhan pengubahan wang haram terhadap Zahid.

“Banyak yang diperkatakan mengenai banglo itu, mungkin kita menjemput Yang Arif untuk mengadakan lawatan tapak kedua-dua banglo itu dan Yayasan Al-Falah,” kata Hisyam.

Bagaimanapun, Datuk Raja Rozela Raja Toran, yang mengetuai pihak pendakwaan berhujah terhadap lawatan itu berkata ia tidak perlu kerana gambar dua hartanah berkenaan boleh dikemukakan di mahkamah.

“Tetapi untuk kami benar-benar melakukan lawatan, ia bukan tentang apa-apa pengubahsuaian, berlaku pembelian, saya rasa saya akan menolak pelawaan untuk melawat lot banglo itu. Ia tidak perlu,” katanya menurut laporan MalayMail.

Tetapi Hisyam tetap berkeras.

“Adalah penting bagi Yang Arif untuk melawat tapak tersebut kerana isu-isu telah dibangkitkan mengenai perkara ini, dan untuk memberikan gambaran yang jelas kepada Yang Ariff mengenai status semasa kedua-dua bahagian tanah berkenaan, maka Yang Arif akan dapat menggambarkan di mana surau, lokasi, jarak kedua-dua lot banglo ke masjid,” katanya.

Raja Rozela kemudian mencadangkan supaya lawatan tapak itu diatur untuk tarikh yang tidak bercanggah dengan perbicaraan di mahkamah jika hakim percaya ia perlu dilakukan.

Sequerah bersetuju.

“Saya fikir demi kepentingan keadilan, saya fikir saya akan bersetuju dengan permintaan untuk melawat tapak, tetapi kita sentiasa boleh menetapkannya untuk masa yang lain. Kita boleh mengatur tarikhnya kemudian,” katanya.

Ketika pemeriksaan balas hari ini, Zahid diminta menerangkan dua hartanah Country Heights yang dibeli dengan wang YAB dan berkata ia berada jauh dari rumahnya sendiri yang terletak di kawasan kejiranan yang sama.

Bekas Timbalan Perdana Menteri itu berkata kedua-duanya “bersebelahan” dengan atau dalam “jarak berjalan kaki” dari Surau An-Nur di Country Heights, yang disifatkannya sebagai pusat Islam di kawasan kejiranan itu.

Beliau terlebih dahulu mencadangkan pemeriksaan tapak kedua-dua hartanah oleh mahkamah supaya mereka boleh membuat penilaian peribadi di lokasi dalam perbicaraan semalam.

“Saya minta mahkamah melawat rumah-rumah itu, sama ada kediaman atau pusat maahad tahfiz,” kata Presiden UMNO itu semalam.

Sebelum ini, Zahid berkata dua lot tanah yang mempunyai rumah atau dua “banglo” yang sudah dibina di atasnya dibeli bagi tujuan mendirikan pusat pengajian al-Quran untuk pesara dan pelajar tahfiz yang ingin belajar dan menghafaz al-Quran.

Pada 24 Januari lalu, Presiden UMNO itu diperintahkan oleh Mahkamah Tinggi untuk menjawab semua 47 pertuduhan pecah amanah, rasuah dan pengubahan wang haram membabitkan dana puluhan juta ringgit milik Yayasan Akalbudi.

Hakim Sequerah memerintahkan Zahid, membela diri atas pertuduhan tersebut setelah mendapati pendakwaan berjaya membuktikan kes prima facie terhadap Pengerusi Barisan Nasional dan Presiden UMNO itu.

Bagi 12 pertuduhan pecah amanah, Zahid, didakwa menggunakan dana YAB untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Presiden UMNO itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.


Kes terus naik, varian Delta sudah jadi dominan di Malaysia

Angka jangkitan baharu Covid-19 di seluruh negara dalam tempoh 24 jam sehingga 12 tengah hari tadi melonjak lagi kepada jumlah tertinggi mencapai 20,889 kes, berbanding 20,596 kes semalam, susulan penularan varian Delta yang kini menjadi dominan di Malaysia.

Angka terbaharu itu menjadikan kumulatif kes sejak pandemik Covid-19 menular di negara ini pada Mac tahun lalu kepada 1,224,595 kes.

Lembah Klang yang merangkumi Selangor, Kuala Lumpur dan Putrajaya terus menjadi titik panas jangkitan Covid-19 apabila merekodkan 11,397 kes. Selangor sahaja mencatatkan 8,792 kes, diikuti Kuala Lumpur (2,483 kes) dan Putrajaya (122 kes).

Berdasarkan data dikeluarkan Kementerian Kesihatan hari ini, hanya enam negeri merekodkan peningkatan kes, iaitu Selangor, Kuala Lumpur Sabah, Perlis, Putrajaya dan Pahang.

Terdahulu, pada sidang media khas hari ini, Timbalan Ketua Pengarah Kesihatan (Kesihatan Awam), Datuk Dr Chong Chee Kheong berkata peningkatan kes Covid-19 ketika ini adalah disebebkan penularan varian Delta yang kini telah menjadi dominan.

Sementara itu, kadar kebolehjangkitan Covid-19 Ro/Rt pada jangkaan mengikut kes seharian semalam di seluruh negara adalah 1.08.


Polis siasat sijil vaksin palsu terdapat di negeri lain: Acryl

Kegiatan penjualan sijil palsu vaksinasi Covid-19 berkemungkinan berlaku juga di negeri lain dan polis akan menyiasat berhubung perkara tersebut, kata Ketua Polis Negara Tan Sri Acryl Sani Abdullah Sani.

Acryl tidak menolak wujud aktiviti dalam kalangan pengamal perubatan terlibat di negeri lain dan mengarahkan dua jabatan bawah Polis Diraja Malaysia (PDRM) untuk menyiasat dan membongkar sebarang kegiatan sedemikian.

Katanya, Jabatan Siasatan Jenayah (JSJ) serta Jabatan Siasatan Jenayah Komersial (JSJK) akan melakukan risikan bagi mengesan pihak tidak bertanggungjawab terbabit.

Beliau menegaskan, PDRM memandang serius kegiatan seumpama itu yang dilihat boleh menjejaskan keselamatan dan kesihatan rakyat di negara ini.

“Setakat ini, PDRM menerusi Polis Kontinjen Terengganu, telah menjalankan siasatan dan mengenal pasti serta menahan seorang individu di Marang, berkaitan kes penawaran sijil vaksinasi yang palsu.

“Kita belum pasti sama ada perkara sedemikian turut berlaku di negeri lain, namun siasatan dan risikan sedang dijalankan,” katanya hari ini.

Beliau terdahulu menghadiri Program Pendidikan dan Kemahiran Awal Murid Autisme di Pusat Latihan Polis Kuala Lumpur.

Mengulas lanjut, Acryl Sani berkata, isu berkenaan wajar dipandang serius dan harus ditangani secara menyeluruh kerana ia menghalang usaha kerajaan untuk mengawal penularan COVID-19.

“Kita tidak mahu melihat langkah kerajaan untuk membendung wabak ini terhalang dengan tindakan segelintir pihak tidak bertanggungjawab,” katanya.

Semalam, Pengarah JSJK Bukit Aman, Datuk Kamarudin Md Din, dalam satu kenyataan memaklumkan setakat ini, hanya satu kes disyaki penjualan sijil palsu vaksinasi Covid-19 dikesan.

Suspek merupakan seorang pengamal perubatan berusia 51 tahun yang ditahan di Marang, Terengganu, kerana disyaki menjalankan kegiatan penjualan sijil vaksinasi tanpa memberi suntikan imunisasi berkenaan.


PBM bakal sendirian hadapi PRU, permohonan sertai BN ‘tergantung’

Parti Bangsa Malaysia (PBM) diketuai Menteri Perusahaan Perladangan dan Komoditi Datuk Zuraida Kamaruddin dilaporkan hampir pasti bergerak sendirian tanpa Barisan Nasional (BN) pada Pilihan Raya Umum Ke-15 (PRU-15), 19 November depan.

Ini kerana BN dikatakan tidak memuktamadkan sebarang bentuk kerjasama dan kesepakatan dengan PBM, lapor BH yang memetik sumber BN.

Sumber itu mengesahkan permohonan PBM untuk menyertai BN setakat hari ini masih dalam status ‘tergantung’ dan dijangka tidak sempat diputuskan sebelum hari penamaan calon, 5 November depan.

“Fokus untuk menangkan BN dulu. Perbincangan (hasrat PBM sertai BN) itu boleh dilanjutkan selepas PRU nanti,” katanya ringkas, turut memaklumkan keutamaan BN kini ke arah kesiapsiagaan gerak kerja PRU serta memuktamad calon yang bertanding kelak.

Langkah itu sekali gus menyukarkan dan memberi tamparan hebat buat PBM yang merancang menawan beberapa kerusi Parlimen dalam PRU kelak, selepas mereka juga tidak membentuk kesepakatan pilihan raya dengan Pakatan Harapan (PH), Perikatan Nasional (PN) serta Gerakan Tanah Air (GTA).

PBM sebelum ini menyatakan hasrat untuk menyertai BN dalam usaha membentuk kerjasama pilihan raya dengan gabungan itu, namun Zuraida yang juga Presiden PBM mahukan kerjasama itu dibentuk sebelum PRU-15.

Bagaimanapun, Presiden UMNO dan Pengerusi BN, Datuk Seri Ahmad Zahid Hamidi sebelum ini, menyatakan status permohonan parti itu termasuk ‘Friends of BN’ yang lain masih diteliti, belum ada yang dimuktamadkan.

Setakat ini, BN sudah memutuskan bergerak solo dalam PRU-15, di samping membentuk kerjasama pilihan raya dengan Gabungan Rakyat Sabah (GRS), sementara Gabungan Parti Sarawak (GPS) pula dilihat sebagai ‘proksi’ tetapnya.

Sementara itu, Setiausaha Agung PBM Nor Hizwan Ahmad yang dihubungi pula tidak memberi gambaran pasti, sebaliknya memaklumkan parti itu akan memuktamadkan beberapa perkara sebelum hari penamaan calon.

“Akan ada perbincangan susulan. Maknanya sebelum hari penamaan calon kita akan ‘finalise’ beberapa perkara. Sahihnya, Datuk Zuraida akan kekal bertanding mempertahankan kemenangan di Parlimen Ampang,” katanya.

Dalam pada itu, Nor Hizwan juga berkata, PBM kekal dengan komitmennya sebelum ini untuk bertanding di kawasan yang dimenangi penyandang mereka dalam PRU kali ini.

Selain Parlimen Ampang, kerusi lain adalah Kuala Langat, Segamat, Tebrau, Julau serta Lahad Datu.

Antara cabaran besar kepada kerjasama BN – PBM adalah isu agihan kerusi pilihan raya, memandangkan kawasan dituntut untuk ditandingi PBM adalah kerusi milik UMNO serta MIC.


Askar rejim Zionis tembak mati warga Palestin

Askar rejim Zionis Israel menembak mati seorang lelaki Palestin dan mencederakan isterinya, dalam insiden di pusat pemeriksaan di wilayah diduduki di Tebing Barat, hari ini.

Pegawai rejim itu mendakwa lelaki berkenaan, Osama Mansour, 42, yang memandu kereta cuba merempuh anggota tentera di pusat pemeriksaan itu, tetapi tuduhan itu dinafikan oleh isteri mangsa.

Jurucakap Kementerian Kesihatan Palestin berkata, Osama terbunuh ditempat kejadian akibat luka tembakan, manakala isterinya hanya cedera.

“Mereka mengarahkan kami berhenti. Kami berhenti dan mematikan enjin. Kemudian mereka melihat kami dan mengarahkan kami pergi.

“Kami memusingkan kereta dan bergerak. Tatkala itulah kami dihujani peluru,” kata Sumaya Mansour, 35, kepada stesen televisyen Palestin.

Ketua Kampung Biddu di mana Osama tinggal, Salem Eid berkata, warga Palestin akan membangkitkan insiden itu di Mahkamah Jenayah Antarabangsa (ICC), selepas pendakwa mengumumkan akan menyiasat sebarang tuduhan jenayah perang di wilayah Palestin. – Agensi


Polis akan panggil 13 individu demonstrasi kapal tempur LCS

Polis akan memanggil 13 individu bagi memberi keterangan berhubung perhimpunan ‘Mana Kapal Tempur Pesisir (LCS)’ yang diadakan di hadapan sebuah pusat beli-belah di Jalan Tuanku Abdul Rahman, hari ini.

Ketua Polis Daerah Dang Wangi Asisten Komisioner Noor Dellhan Yahaya berkata ia susulan kertas siasatan yang dibuka berkaitan perhimpunan berkenaan di bawah Seksyen 9(5) Akta Perhimpunan Aman 2012 kerana mengadakan perhimpunan tanpa notis.

“Kita (polis) mendapati lebih kurang 60 individu terdiri daripada pertubuhan bukan kerajaan (NGO), mahasiswa, ahli parti politik serta beberapa individu yang dikenal pasti dan belum dikenal pasti telah berhimpun di kawasan terbabit.

“”Sehingga kini, kita membuka satu kertas siasatan mengikut Seksyen 9(5) Akta Perhimpunan Aman 2012,” katanya dalam kenyataan hari ini.

Beliau berkata individu berkenaan telah mengadakan perhimpunan sambil memegang beberapa plakad dan kain rentang bertulis antaranya ‘Keselamatan Negara Terancam Kesiagaan Tentera Laut Diraja Malaysia (TLDM) Terjejas’, ‘H20 Letak Jawatan’ dan ‘Siasat Di Mana Kapal’.

Perhimpunan yang bermula pada 2 petang itu berlangsung secara aman dengan kehadiran kira-kira 100 anggota daripada Ibu Pejabat Polis Daerah Dang Wangi serta Dewan Bandaraya Kuala Lumpur bagi mengawal situasi serta lalu lintas di lokasi terbabit dan semua yang hadir beredar sejam kemudian.

Selain beberapa pemimpin parti politik, turut serta angota badan bukan kerajaan (NGO), mahasiswa dan badan peguam yang turut menyampaikan ucapan dan gesaan masing-masing.

Himpunan berlangsung aman dengan dipantau ketat Polis Diraja Malaysia (PDRM) dengan lebih 100 pegawai dan anggota ditugaskan melakukan tugas kawalan dan pemantauan di lokasi.

Antara pemimpin parti politik yang hadir termasuk Naib Presiden PKR, Nik Nazmi Nik Ahmad; Presiden Ikatan Demokratik Malaysia (MUDA), Syed Saddiq Syed Abdul Rahman dan Ketua Pemuda Parti Amanah Negara (AMANAH), Abbas Azmi.

Himpunan turut disertai Ketua Pemuda DAP, Howard Lee Chuan How; peguam dan aktivis, Siti Kassim serta wakil daripada NGO iaitu Suara Rakyat Malaysia (SUARAM) serta Pertubuhan IKRAM Malaysia (IKRAM).

Sementara itu, Naib Presiden MUDA, Amir Abd Hadi menegaskan himpunan ini membuktikan rakyat boleh bersuara melalui sistem demokrasi di bawah Perkara 10 Perlembagaan Persekutuan.

“Rakyat boleh bersuara apabila ada kerajaan atau pimpinan melakukan perkara salah yang kita rasakan berlaku ketirisan, kita boleh suarakan,” ujarnya.

“Himpunan ini sebagai satu cara untuk menyampaikan mesej kepada kerajaan bahawa rakyat mempunyai hak untuk bersuara sekiranya ada berlaku penyelewengan dalam pentadbiran kerajaan,” katanya.


Exco Selangor sahkan pembukaan tanah di Taman Negeri untuk pelaksanaan ECRL

Jabatan Perhutanan Negeri Selangor (JPNS) mendapati dakwaan aktiviti pembukaan tanah dalam kawasan Taman Negeri Selangor, sebenarnya merupakan sebahagian daripada pelaksanaan Projek Laluan Rel Pantai Timur (ECRL) di negeri itu.

Terdahulu, sebuah pertubuhan alam sekitar mendedahkan mengesan berlakunya aktiviti pembukaan dan pembersihan tanah yang melibatkan empat kawasan dalam Taman Negeri Selangor.

Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian berkata JPNS telah mengeluarkan kebenaran melalui Permit
Penggunaan untuk pelaksanaan projek berkenaan di kawasan hutan simpanan kekal pada Julai 2022.

Beliau menjelaskan pelaksanaan ECRL umumnya telah diluluskan oleh Jemaah Menteri pada 2 Sept 2021 dan dipersetujui Majlis Perancangan Fizikal Negara (MPFN) Ke-19 pada 21 Okt 2021.

Selain itu katanya, kerajaan Selangor melalui Majlis Mesyuarat Kerajaan Negeri (MMKN) pada 24 Nov 2021 juga bersetuju dengan Cadangan Pindaan Asal Jajaran Seksyen C meliputi kawasan dari Bentong-Gombak-Serendah-Pelabuhan Klang.

Katanya pelaksanaan ERCL di negeri tersebut disyaratkan untuk mematuhi segala peraturan dan prosedur yang ditetapkan oleh agensi-agensi teknikal berkaitan.

“Sebagai rekod, kelulusan Laporan Penilaian Impak Alam Sekitar (EIA) bagi Seksyen C2 (Gombak- Serendah-Pelabuhan Klang) diperoleh oleh pihak Malaysia Rail Link (MRL) pada 30 Nov 2021,” katanya dalam kenyataan hari ini.

Beliau berkata demikian bagi menjelaskan berkenaan dakwaan sebuah badan bukan kerajaan (NGO) yang mengenal pasti berlakunya aktiviti pembukaan dan pembersihan tanah yang melibatkan empat kawasan dalam Taman Negeri Selangor.

Hee berkata kerajaan Selangor berpendirian bahawa projek ECRL tersebut wajar untuk dilaksanakan memandangkan ia akan menyumbang kepada kepentingan kesejahteraan masyarakat selain menggalakkan pertumbuhan ekonomi negara.

“Sehingga kini, pelaksanaan projek ECRL di kawasan Taman Negeri Selangor sentiasa dikawal supaya mematuhi peraturan dan syarat-syarat yang telah ditetapkan,” katanya.


Kes bunuh CEO Cradle Fund: Nasib Samirah, 2 remaja diketahui esok

Nasib Samirah Muzaffar dan dua remaja akan diketahui esok sama ada mereka akan dipanggil membela diri atau dibebaskan daripada pertuduhan membunuh Ketua Pegawai Eksekutif (CEO) Cradle Fund Nazrin Hassan, empat tahun lepas.

Hakim Mahkamah Tinggi Datuk Ab Karim Ab Rahman dijangka membacakan keputusan di akhir kes pendakwaan itu pada 9 pagi esok, lapor Bernama.

Sekiranya keputusan mahkamah berpihak kepada pendakwaan, yakni mahkamah mendapati terdapat kes prima facie terhadap Samirah, 47, dan dua remaja maka mereka akan dipanggil untuk membela diri, namun jika keputusan adalah sebaliknya, ketiga-tiga tertuduh itu akan dilepas dan dibebaskan.

Pada 22 April lepas, Hakim Ab Karim menetapkan 30 Mei sebagai tarikh untuk menyampaikan keputusannya selepas mendengar hujah kedua-dua pihak, walau bagaimanapun, tarikh itu ditunda kepada 21 Jun (esok).

Pasukan pendakwaan dianggotai Timbalan Pendakwa Raya Mohd Asnawi Abu Hanipah, Tengku Intan Suraya Tengku Ismail dan Nur Sabrina Abu Bakar manakala pasukan pembelaan terdiri daripada peguam Tan Sri Muhammad Shafee Abdullah serta Rahmat Hazlan.

Pada 14 Feb lepas, pihak pendakwaan menutup kes mereka selepas memanggil 57 saksi termasuk abang dan kakak si mati, Dr Abdul Aziz, Dr Malek Reedzwan dan Che Elainee; Pengarah Jabatan Bomba Kuala Lumpur Edwin Galan Anak Teruki; Pegawai Forensik Patologi Hospital Kuala Lumpur Dr Siew Sheue Feng; serta pengawal keselamatan kediaman si mati Raju Kumar Pandit.

Perbicaraan tersebut bermula pada 6 Sept 2019.

Samirah serta dua remaja lelaki masing-masing berusia 19 dan 16 tahun dan seorang warga Indonesia yang masih bebas Eka Wahyu Lestari didakwa membunuh Nazrin, 47, di sebuah rumah di Mutiara Damansara antara 11.30 malam, 13 Jun 2018 dan 4 pagi 14 Jun 2018.


Pembela bantah Kerajaan Madani tarik balik rayuan kes kalimah Allah

Pertubuhan-Pertubuhan Pembela Islam (Pembela) menyifatkan keputusan kerajaan perpaduan menarik balik rayuannya terhadap penggunaan kalimah Allah oleh masyarakat bukan Islam di negara ini sebagai tindakan biadab dan melampau.

Setiausaha Agung Pembela, Mohd Aswanizam Alias berkata kerajaan pimpinan Datuk Seri Anwar Ibrahim itu dilihat tidak menghormati institusi-institusi yang lebih tinggi dari cabang eksekutif negara.

“PMX wajib arahkan Peguam Negara untuk menarik balik pembatalan rayuan Kes kalimah Allah ini.

“Kami Pembela mewakili lebih 70 gabungan NGO dan NGO Islam ingin menyuarakan bantahan keras terhadap tindakan Kerajaan Madani di bawah pimpinan PMX yang menarik balik rayuan terhadap kes kalimah Allah di mahkamah.

“Tindakan unilateral Kerajaan Madani tanpa merujuk dan berunding dengan pemegang-pemegang taruh utama berkenaan isu melibatkan Islam iaitu Majlis Raja-Raja, majlis-majlis agama islam negeri dan pihak-pihak berkepentingan Islam dalam tindakan tersebut adalah satu tindakan yang boleh dianggap melampau, tidak menghormati institusi-institusi yang lebih tinggi dari cabang eksekutif negara dan boleh mencetuskan keadaan yang tidak baik dalam negara.

“Tindakan PMX dan Kerajaan Madani ini satu tindakan melampau terbesar dan biadab dalam era pemerintahan yang tidak mempedulikan hak dan kesucian agama Islam sebagaimana yang termaktub di dalam Perlembagaan serta tidak menjaga kepentingan majoriti umat Islam di negara ini.” katanya.

Hari ini dilaporkan kerajaan tidak meneruskan rayuan terhadap keputusan mahkamah berkait hak seorang penganut Kristian dari Sarawak menggunakan kalimah ‘Allah’ bagi tujuan pembelajaran agamanya.

Pada 12 Mac 2021 Putrajaya memfailkan rayuan berhubung keputusan Mahkamah Tinggi yang membenarkan bukan Islam menggunakan kalimah Allah dan tiga perkataan lain dalam konteks agama.

Dalam pada itu, Pembela turut melahirakan kekesalan terhadap ahli-ahli Parlimen beragama Islam yang mrnyokong kerajaan Madani gagal memainkan peranan untuk membantah serta menghalang tindakan unilateral ini.

“Pembela menggesa ahli-ahli Parlimen Islam yang bermaruah di dalam kerajaan dan pembangkang untuk memberi tekanan wajar supaya tindakan unilateral yang tidak menghormati agama Islam, Perlembagaan dan institusi yang telah bersumpah dan dipertanggungjawabkan untuk memeliharanya pada semua masa, ditarik balik.

“Kegagalan untuk ahli-ahli Parlimen Islam untuk menggesa Anwar Ibrahim mengarahkan penarikan balik pembatalan rayuan itu harus dianggap sebagai kegagalan utama ahli-ahli Parlimen ini dalam mempertahankan agama negara.

Beliau turut memberitahu akan menggerakkan bantahan di peringkat NGO dan rakyat.